Saya serah kepada SPRM siasat kes Jana Wibawa – Muhyiddin

KUALA LUMPUR: Bekas Perdana Menteri, Tan Sri Muhyiddin Yassin hari ini berkata, beliau telah memberikan kerjasama sepenuhnya kepada Suruhanjaya Pencegahan Rasuah Malaysia (SPRM) sepanjang siasatan dilakukan terhadapnya berhubung projek Jana Wibawa.

“Setakat yang saya maklum, saya percaya tiada kesalahan pada pihak saya, tetapi saya serahkan semuanya kepada SPRM untuk perkara ini,” kata Pengerusi Perikatan Nasional (PN) itu ketika sidang media di Kompleks Mahkamah Kuala Lumpur di sini.

Beliau hadir ke mahkamah hari ini pada prosiding Ketua Penerangan Bersatu, Datuk Wan Saiful Wan Jan yang didakwa atas pertuduhan meminta dan menerima rasuah berhubung projek Jana Wibawa.

Pada 18 Februari lepas, Muhyiddin mengesahkan beliau telah dipanggil SPRM untuk memberi keterangan mengenai projek tersebut.

Katanya, ia berkaitan penganugerahan kepada kontraktor terpilih di bawah projek berkenaan, yang didakwa oleh pihak tertentu berkemungkinan terdapat unsur tatacara perolehan yang tidak mengikut peraturan.

Sementara itu, Muhyiddin berharap Wan Saiful akan mendapat perbicaraan yang adil di mahkamah.

“Saya juga menyeru supaya ahli-ahli parti Bersatu bertenang dan tidak mengambil sebarang tindakan yang boleh menggugat ketenteraman awam. Kepimpinan parti sudah mengambil tindakan sewajarnya mengikut saluran undang-undang,” katanya. – BERNAMA


Lelaki maut dibawa arus banjir di Kluang

KLUANG: Seorang lelaki warga tempatan menjadi korban pertama banjir di negeri ini setelah ditemukan meninggal dunia di dalam sebuah kereta, di Jalan GSA Chamek, Paloh, dekat sini, tengah hari tadi.

Ketua Polis Daerah Kluang, ACP Bahrin Mohd Noh berkata, mangsa yang berusia 20-an itu, dipercayai dibawa arus banjir ketika sedang memandu keretanya di lokasi kejadian, kira-kira 7.20 pagi tadi.

Beliau berkata, hasil siasatan mendapati kejadian berlaku ketika mangsa dalam perjalanan ke tempat kerjanya di sebuah kilang kelapa sawit berhampiran.

“Usaha mengesan mangsa terus dilakukan dan pada pukul 12.20 tengah hari, sebuah kereta jenis Toyota Avanza telah ditemui dengan keadaan ditenggelami banjir.

“Pemeriksaan di dalam kenderaan tersebut telah menjumpai seorang lelaki dan didapati telah meninggal dunia. Mayat tersebut kemudiannya dibawa ke Hospital Enche’ Besar Hajjah Khalsom (HEBHK), Kluang, untuk bedah siasat,” katanya dalam kenyataan, hari ini.

Sementara itu, dalam kenyataan berasingan, Ketua Polis Johor Datuk Kamarul Zaman Mamat menafikan terdapat kejadian jambatan runtuh dan dihanyutkan arus seperti yang didakwa dalam satu video tular di aplikasi TikTok.

”Polis Kontinjen Johor mengesahkan kejadian tidak berlaku di negeri Johor dan dipercayai telah berlaku di luar negara.

“Orang ramai dinasihati supaya tidak menyebarkan berita atau mesej palsu yang boleh mendatangkan ketakutan dan kegusaran kepada masyarakat. Mana-mana pihak yang menyebarkan berita atau mesej palsu boleh diambil tindakan di bawah undang-undang yang berkuat kuasa,” katanya.

Video berdurasi 20 saat yang memaparkan kejadian jambatan runtuh dan dihanyutkan arus itu dipercayai bertarikh 12 Disember tahun lepas, tular di media sosial sejak semalam. – BERNAMA


Meninggal selepas seminggu jatuh tukar siling

KEPALA BATAS: Seorang pekerja sub-kontraktor meninggal dunia selepas seminggu dirawat di hospital akibat terjatuh ketika menjalankan kerja menukar siling di dewan sebuah institut kemahiran di sini pada Rabu lalu.

Jabatan Keselamatan dan Kesihatan Pekerjaan (DOSH) Pulau Pinang dalam kenyataannya berkata, mangsa merupakan lelaki warga tempatan berusia 48 tahun terjatuh dari ketinggian 4.58 meter pada jam 5 petang, 12 September lalu.

“Selepas menerima laporan kemalangan itu, sepasukan pegawai penyiasat telah ke lokasi kejadian untuk menjalankan siasatan. Siasatan awal mendapati, mangsa merupakan pekerja sub-kontraktor yang dilantik untuk menjalankan kerja-kerja selenggaraan dan pembaikan di institut tersebut.

“Sebelum kejadian, mangsa bersama dua orang pekerja lain sedang menjalankan kerja-kerja menukar siling berhadapan pentas di dewan institut itu. Selepas terjatuh, mangsa dilaporkan tidak sedarkan diri dan dikejarkan ke Hospital Kepala Batas.

“Bagaimanapun, selepas lebih seminggu mendapatkan rawatan, mangsa telah disahkan meninggal dunia pada 20 September 2023,” katanya pada Jumaat.

Kata DOSH Pulau Pinang lagi, susulan daripada kejadian tersebut, pihaknya telah mengeluarkan satu notis larangan dan bagi aktiviti bekerja di tempat tinggi sehingga langkah-langkah sewajarnya dijalankan oleh pihak berkaitan.

“DOSH Pula Pinang akan mengambil tindakan perundangan ke atas pihak yang bertanggungjawab sekiranya didapati terdapat pelanggaran di bawah peruntukan Akta Keselamatan dan Kesihatan Pekerjaan 1994.

“Kita memandang serius setiap kemalangan yang melibatkan pekerja atau orang awam. Majikan mempunyai kawalan penuh ke atas sebarang aktiviti di tempat kerja.

“Selain itu, majikan juga bertanggungjawab untuk mengenal pasti terlebih dahulu bahaya di tempat kerja, membuat penilaian risiko dan seterusnya mengadakan kawalan risiko yang berkesan sebelum pekerja menjalankan aktiviti kerja,” katanya.

Tambahnya, ia bagi mengurangkan risiko keselamatan ke atas pekerja dan mengelakkan berlakunya kemalangan.

“Kejadian seumpama ini boleh dielakkan jika majikan melaksanakan penaksiran dan kawalan risiko yang komprehensif mengikut kaedah yang dinyatakan dalam Garis Panduan bagi Pengenalpastian Hazard, Penaksiran Risiko dan Kawalan Risiko (HIRARC),” katanya. – Sinar Harian

Author

Media Variasi

View all posts

View all posts


Tiada ‘perang dingin’ antara kerajaan Terengganu dan pusat

KUALA BERANG: Menteri Besar Terengganu, Datuk Seri Ahmad Samsuri Mokhtar menafikan wujud ‘perang dingin’ antara pimpinan kerajaan negeri dengan kerajaan Persekutuan.

Ia susulan ketidakhadiran beliau dan barisan pemimpin negeri pada program lawatan Perdana Menteri, Datuk Seri Anwar Ibrahim, ke Terengganu, Khamis lalu.

Ahmad Samsuri berkata, kerajaan negeri tidak mempunyai sebarang masalah dengan kerajaan pusat dan bersedia memberikan kerjasama dalam apa juga urusan terutama yang melibatkan kepentingan bersama.

“Apa yang berlaku ialah masalah komunikasi dan saya pun tak mahu panjangkan masalah ini,” katanya kepada pemberita  selepas menyampaikan kunci Rumah Mampu Milik (RMM) Tajin Sejahtera di Kampung Tajin, Hulu Terengganu, di sini, hari ini.

Menurutnya, beliau dan pemimpin negeri tidak hadir ke program lawatan tersebut kerana tidak dimaklumkan bahawa terdapat urusan khusus yang melibatkan kerajaan negeri dalam program lawatan Perdana Menteri, tersebut.

Sehubungan itu, Ahmad Samsuri berkata, pihaknya hanya menyalurkan bantuan dari aspek logistik serta pengangkutan seperti yang diminta oleh Pejabat Perdana Menteri (PMO).

“Amalan sebelum ini ialah apabila PMO menghubungi kerajaan negeri untuk apa juga urusan, kita dimaklumkan dengan jelas apa tujuan kedatangan dan siapa yang dilibatkan.

“Tetapi dalam kunjungan Perdana Menteri baru-baru ini, saya tak dimaklumkan ada urusan khusus dengan kerajaan negeri. Oleh kerana itu, kita hanya membantu dari segi logistik dan pengangkutan… tidak diminta lain daripada itu,” katanya.

Dalam pada itu, Ahmad Samsuri berkata, setakat ini kerajaan negeri juga belum dipanggil untuk sebarang mesyuarat rasmi dengan kerajaan pusat.

Bagaimanapun, beliau dijangka menghadiri majlis syarahan amanat Perdana Menteri bersama ketua kerajaan negeri dan menteri-menteri Kabinet, Khamis ini di ibu negara.

“Saya difahamkan negeri-negeri lain juga belum dipanggil untuk sebarang mesyuarat dengan perdana menteri, yang ada pada Khamis ini dijemput semua menteri besar bersama menteri Kabinet untuk hadir pada majlis syarahan amanat Khamis ini di Kuala Lumpur,” katanya.

Dalam perkembangan lain, Ahmad Samsuri berkata\, pihaknya menyerahkan kepada pihak berkuasa bagi menyiasat dakwaan UMNO Terengganu bahawa berlaku pengagihan wang secara berleluasa oleh PAS kepada pengundi pada Pilihan Raya Umum Ke-15 (PRU15), November lalu.

“Itu adalah hak yang diberi dalam undang-undang PRU kepada mana-mana pihak yang tidak berpuas hati dalam apa juga alasan.

“Petisyen akan diuruskan dengan cara undang-undang oleh semua pihak,” katanya.

Pada 3 Januari lalu, Pengerusi Perhubungan UMNO Terengganu, Datuk Seri Ahmad Said memfailkan petisyen memohon mahkamah membatalkan keputusan PRU15 melibatkan Parlimen Marang, Kemaman dan Kuala Terengganu.

Menurut Ahmad, petisyen yang difailkan di Mahkamah Tinggi Kuala Terengganu itu dibuat kerana beliau mendakwa berlakunya pengagihan wang secara berleluasa di ketiga-tiga kawasan Parlimen berkenaan.  – BERNAMA


MOSTI anjur program realiti Innovathon, tawar hadiah bernilai RM1 juta

PUTRAJAYA: Kementerian Sains, Teknologi dan Inovasi (MOSTI) tahun ini tampil dengan penganjuran program baharu iaitu rancangan realiti televisyen dikenali TV Inovasi (Innovathon).

Program bersiri 10 episod itu dilaksanakan dengan kerjasama Kementerian Ekonomi dan akan ditayangkan menerusi saluran Astro mulai Jun ini.

Menteri MOSTI, Chang Lih Kang berkata, program realiti Innovathon itu adalah platform terbaik untuk rakyat Malaysia dalam menjana dan mengembangkan idea inovatif yang boleh dikomersialkan.

“Program 10 episod ini dilaksanakan dengan kerjasama stesen televisyen Astro dan akan ditayangkan bermula pada Jun 2023.

“Para pemenang berpeluang memenangi modal asas permulaan sebanyak RM1 juta untuk merealisasikan idea inovasi mereka,” katanya.

Beliau berkata demikian dalam majlis perjumpaan menteri dengan Pemain Industri Sains, Teknologi dan Inovasi serta Warga MOSTI di Kementerian Sains, Teknologi dan Inovasi (MOSTI), di sini, hari ini.

Program Innovathon adalah sebuah program realiti televisyen yang memfokuskan kepada produk berbentuk digital dan juga teknologi, melalui format hackathon.

Mengulas lanjut, Chang Lih Kang berharap penganjuran program Innovathon itu dapat melahirkan lebih ramai individu yang berinovasi dalam memajukan negara.

“Diharapkan usaha melalui Innovathon ini akan membina keyakinan lebih ramai bakat dalam masyarakat untuk membina kerjaya dan inovasi dalam bidang ekonomi digital,” ujarnya.

Oleh: AIN JAPRI (Pelatih USM)

Author

Media Variasi

View all posts

View all posts


Jenazah Awang Askandar selamat tiba di KLIA

SEPANG: Jenazah peserta misi pendakian Malaysia Everest 2023 (ME2023) yang juga Pengarah Angkatan Pertahanan Awam Malaysia (APM) Kedah, Lt Kol Awang Askandar Ampuan Yaacub, selamat tiba di Lapangan Terbang Antarabangsa Kuala Lumpur (KLIA) kira-kira pukul 7.30 pagi tadi.

Terdahulu, jenazah mangsa diterbangkan menerusi pesawat MH115 yang berlepas dari Kathmandu, Nepal semalam (26 Mei) pada pukul 11.30 malam (waktu Kathmandu).

Jenazah akan dibawa balik ke Kota Kinabalu, Sabah dengan penerbangan MH2646 pukul 11.35 pagi dan dijangka tiba di Lapangan Terbang Kota Kinabalu pada 2.15 petang ini.

Pada sesi penghormatan terakhir yang diadakan di Kompleks Kargo KLIA di sini hari ini, yang disertai lebih 70 anggota APM, turut diadakan bacaan Yasin dan tahlil dipimpin Lt Bersekutu Pertahanan Awam Miszlee Samais.

Raja Muda Kedah Tengku Sarafuddin Badlishah Sultan Sallehuddin dan Che Puan Muda Zaheeda Mohamad Ariff turut berkenan berangkat menziarahi jenazah dan memberi penghormatan terakhir.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali semalam dilaporkan berkata, atas permintaan ahli keluarga, jenazah akan dibawa ke kediaman mereka di Kampung Benoni, Papar, Sabah dan kemudiannya ke Masjid Jamek As-Salam Benoni untuk solat jenazah.

Jenazah Allahyarham akan dikebumikan di Tanah Perkuburan Islam, Kampung Benoni dengan mengikut istiadat penghormatan APM.

Media tempatan sebelum ini melaporkan Awang Askandar meninggal dunia sehari selepas terjatuh ketika melakukan pendakian ke Gunung Everest dan hanya memerlukan kira-kira 20 minit untuk sampai ke puncak, pada ketinggian kira-kira 8,000 meter dari aras laut.

Allahyarham ketika itu bersama seorang lagi pendaki negara Muhammad Hawari Hashim, 33, yang merupakan seorang Orang Kurang Upaya (OKU) pendengaran.

Muhammad Hawari dilaporkan hilang setelah berjaya menawan puncak tertinggi dunia itu dan usaha mencarinya masih dijalankan. – BERNAMA


Kastam rampas dadah RM40.56 juta disembunyi dalam mesin moulding

NILAI: Jabatan Kastam Diraja Malaysia (JKDM) merekodkan rampasan terbesar tahun ini dengan penemuan 676 kilogram (kg) dadah jenis methamphetamine dianggarkan bernilai RM40.56 juta yang disembunyikan dalam mesin moulding industri.

Ketua Pengarah Kastam Datuk Zazuli Johan berkata rampasan dilakukan ketika serbuan pasukan Cawangan Narkotik Ibu Pejabat JKDM terhadap satu kontena bersaiz 12.1 meter di Pelabuhan Barat, Pelabuhan Klang, Selangor pada 10 Sept lepas.

“Dalam serbuan itu dadah berkenaan ditemukan dalam bungkusan teh dibaluti aluminium dan disembunyikan dalam mesin moulding industri berkapasiti besar, yang kami percaya ini merupakan taktik terbaharu sindiket dadah untuk mengaburi pihak berkuasa,” katanya dalam sidang media di sini hari ini.

Beliau berkata siasatan awal mendapati kontena tersebut adalah untuk dieksport ke Australia, namun pihaknya masih menyiasat dari mana dadah itu diperolehi.

Menurut Zazuli seorang lelaki tempatan berusia 27 tahun yang merupakan wakil kepada pemilik kontena tersebut telah ditahan bagi membantu siasatan.

Kes disiasat di bawah Seksyen 39B(1)(a) Akta Dadah Berbahaya 1952 yang jika sabit kesalahan boleh dijatuhkan hukuman mati atau penjara seumur hidup dan hukuman sebat tidak kurang 15 sebatan sekiranya tidak dijatuhkan hukuman mati.

“Kami tidak menolak kemungkinan lebih ramai lagi akan ditahan dalam masa terdekat,” katanya. – BERNAMA


Hujan lebat, ribut petir berserta angin kencang di kebanyakan negeri malam ini

CYBERJAYA: Jabatan Meteorologi Malaysia (METMalaysia) memaklumkan hujan lebat, ribut petir berserta angin kencang diramal berlaku di kebanyakan negeri sehingga jam 9 malam ini.

METMalaysia dalam hantaran di Facebook menyatakan, keadaan cuaca itu diramal berlaku di seluruh Perlis, Kedah dan Pulau Pinang, serta beberapa kawasan di Perak, Kelantan, Terengganu, Pahang, Selangor, Negeri Sembilan, Johor, Sabah dan Sarawak.

Manakala di Perak membabitkan Kerian, Larut, Matang dan Selama, Hulu Perak, Kuala Kangsar, Kinta, Kampar, Batang Padang dan Muallim, selain Pasir Mas, Jeli, Tanah Merah, Kuala Krai dan Gua Musang di Kelantan serta Kuala Nerus, Hulu Terengganu, Kuala Terengganu dan Marang di Terengganu.

Di Pahang pula, ia membabitkan kawasan Tanah Tinggi Cameron, Lipis, Raub, Jerantut, Bentong, Temerloh, Bera, Pekan dan Rompin, selain Kuala Selangor, Hulu Selangor, Gombak dan Hulu Langat di Selangor, serta Jelebu, Kuala Pilah dan Jempol di Negeri Sembilan dan Mersing serta Kota Tinggi di Johor.

Ramalan cuaca sama turut dikeluarkan bagi Sarawak membabitkan Miri (Telang Usan dan Maudi) dan Limbang.

Di Sabah, hujan lebat, ribut petir diramal berlaku di kawasan pedalaman (Sipitang, Beaufort dan Nabawan), Pantai Barat (Papar, Putatan, Penampang, Kota Kinabalu, Tuaran dan Ranau), Tawau serta Sandakan ( Tongod, Telupid dan Beluran).

Orang awam boleh merujuk laman web www.met.gov.my dan semua media sosial rasmi MET Malaysia serta memuat turun aplikasi myCuaca bagi maklumat yang terkini dan sahih.

Author

Diyana Rahip

View all posts

View all posts


Apple dijangka perkenalkan iPhone 15, 13 September ini

CYBERJAYA: Syarikat pengeluaran iPhone, Apple dijangka akan memperkenalkan siri baru telefon itu pada 13 September 2023, lapor portal Amanz.

Jangkaan itu dibuat susulan pihak Apple sering memperkenalkan iPhone generasi baharu sekitar bulan September.

Bagi tahun ini, Apple akan menampilkan iPhone 15, iPhone 15 Plus, iPhone 15 Pro dan iPhone 15 Pro Max.

Pada masa sama, Apple akan turut menyertakan sokongan pengecasan berasaskan USB-C pada iPhone generasi baharu ini, serta semua dilengkapkan dengan Dynamic Island.

Bagaimanapun, pihak Apple masih tidak mengumumkan sebarang tarikh rasmi bagi pelancaran tersebut.

Sekiranya tepat pengenalan pada 13 September 2023 ini, maka siri iPhone 15 dijadual dijual seminggu selepasnya untuk beberapa pasaran.

Jikalau mengikut tahun lepas, iPhone 14 ditawarkan di Malaysia hanya dua minggu selepas pengumumannya.

Apple mengambil pra-tempahan selepas seminggu pengumuman, dan seterusnya mula menawarkan ia kepada pengguna umum pada minggu seterusnya.

Author

Diyana Rahip

View all posts

View all posts


Anwar umum RM2 bilion untuk Fasiliti Peralihan Tenaga Negara

KUALA LUMPUR: Kerajaan akan memperuntukkan RM2 bilion sebagai dana awal untuk Fasiliti Peralihan Tenaga Negara bagi membolehkan pemangkin kewangan secara teradun.

Perdana Menteri, Datuk Seri Anwar Ibrahim berkata, kemudahan tersebut akan
mengupayakan pemangkin kewangan berkenaan dalam memastikan kelancaran aliran sumber kewangan ke arah projek-projek peralihan tenaga yang berpotensi secara marginal atau menghasilkan pulangan di bawah pasaran.

“Kemajuan kita dengan mengambil kira keadaan semasa teknologi penyahkarbonan Malaysia yang belum matang, banyak bergantung kepada sumber tenaga alternatif serta kerjasama serantau dan antarabangsa yang mantap. Sehubungan itu, kerajaan akan memperuntukkan RM2 bilion sebagai dana asas untuk Fasiliti Peralihan Tenaga Negara.”

“Contohnya, pelaburan dalam rantaian nilai kenderaan elektrik (EV), hidrogen dan teknologi pemerangkapan, penggunaan dan penyimpanan karbon (CCUS),” katanya.

Beliau berkata demikian di Persidangan Peralihan Tenaga Tenaga Nasional Berhad (TNB) 2023 yand diadakan dalam Pusat Konvensyen Kuala Lumpur (KLCC).

Perdana Menteri berkata, sekurang-kurangnya RM1.2 trilion pelaburan diperlukan di antara 2023 dan 2050 bagi membolehkan pelaksanaan peralihan tenaga dilakukan dengan penuh tanggungjawab.

Dalam dekad ini sahaja, kerajaan memerlukan di antara RM60 bilion dan RM90 bilion bagi projek penting.

“Antaranya mengembangkan pengangkutan awam, pengukuhan infrastruktur grid, dan latihan semula modal insan,” katanya.

Author

Ariom Rajeswaran

View all posts

View all posts


Netizen teruja tengok feri baharu P.Pinang

CYBERJAYA: Baru-baru ini, tular di media sosial video dan foto paparan terbaharu feri di Pulau Pinang.

Penularan itu membuatkan rata-rata netizen semakin teruja dan tidak sabar untuk menaiki feri yang diberi nama ‘Teluk Bahang’ itu.

Difahamkan, feri berkenaan berfungsi untuk kegunaan pejalan kaki dan penunggang motosikal serta basikal.

Malah, video dan gambar yang tular itu diambil di limbungan kapal di Haiphong, Vietnam dan feri-feri berkenaan didakwa akan tiba di Pulau Pinang, Julai ini, lapor Kosmo.

Sementara itu, jurucakap Penang Port Sdn. Bhd. meminta semua pihak bersabar terlebih dahulu kerana matlamat utama pada masa ini adalah untuk menyiapkan pembinaan feri-feri tersebut.

Sementara itu, Pengerusi Suruhanjaya Pelabuhan Pulau Pinang (SPPP), Datuk Tan Teik Cheng ketika dihubungi enggan mengulas lanjut mengenai video serta gambar-gambar feri berkenaan.

”Saya tidak boleh ulas lanjut, nanti tunggu pengumuman mengenainya,” katanya.

Pada Oktober tahun lalu, SPPP mengumumkan komponen-komponen feri serta bentuk feri Pulau Pinang yang baharu telah mula kelihatan yang mana kemajuan pembinaannya adalah 40 peratus siap dan dijadualkan siap sepenuhnya Jun ini.

Bermula 1 Januari 2021, perkhidmatan feri ikonik Pulau Pinang digantikan dengan penggunaan feri bot laju bagi membawa penumpang pejalan kaki manakala bagi pengguna motosikal dan basikal pula digantikan dengan feri roro.

Perkhidmatan feri Pulau Pinang yang berusia 128 tahun adalah perkhidmatan feri tertua di negara ini dan juga perkhidmatan feri lintas selat pertama antara Pulau Pinang dan tanah besar bermula pada 1894.

Author

Diyana Rahip

View all posts

View all posts


Hina Sultan Selangor: Polis siasat pemilik FB ‘Iman Mustaqim’

KUALA LUMPUR: Polis menjalankan siasatan terhadap pemilik akaun Facebook, Iman Mustaqim yang disyaki memuat naik hantaran berbaur penghinaan terhadap Sultan Selangor, Sultan Sharafuddin Idris Shah.

Pengarah Jabatan Siasatan Jenayah (JSJ) Bukit Aman, Datuk Seri Mohd Shuhaily Mohd Zain berkata, siasatan dijalankan Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman.

“Individu itu membuat hantaran yang berkecenderungan menghasut bagi mendatangkan penghinaan atau membangkitkan perasaan tidak setia terhadap Sultan Selangor di Facebook pada Isnin.

“Kes disiasat di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998,” katanya dalam kenyataan pada Selasa.

Mohd Shuhaily menasihati orang ramai supaya tidak membuat spekulasi atau berkongsi maklumat salah sehingga mengganggu proses siasatan.

Terdahulu, tular di media sosial tindakan seorang pemilik akaun Facebook menggunakan nama Iman Mustaqim didakwa memuat naik hantaran berbaur ugutan kepada Sultan Selangor. – Sinar Harian

Author

Media Variasi

View all posts

View all posts


Balai penghulu dijadikan pangkalan hadapan ketika banjir – Amirudin

SHAH ALAM: Kerajaan Selangor akan menggunakan balai penghulu dan aset-aset negeri untuk dijadikan pangkalan hadapan sebagai langkah menghadapi banjir yang berkemungkinan berlaku di negeri itu.

Menteri Besar Selangor, Datuk Seri Amirudin Shari berkata, langkah itu bertujuan agar pergerakan aset-aset pasukan penyelamat tidak terlalu jauh selain mempercepatkan operasi mencari dan menyelamat sekiranya berlaku bencana banjir.

“Kita mengenal pasti balai penghulu serta aset kerajaan negeri yang boleh dijadikan pangkalan hadapan.

“Pangkalan itu nanti akan turut menempatkan agensi dan badan-badan lain yang akan berkhidmat untuk proses menyelamat bagi sebarang kemungkinan bencana dalam lokaliti,” katanya kepada pemberita selepas melancarkan Kesiapsiagaan Jabatan Bomba dan Penyelamat Malaysia (JBPM) Selangor menghadapi Monsun Timur Laut di sini hari ini.

Ketika diminta mengulas mengenai projek tebatan banjir yang hanya akan bermula pada Januari tahun depan, sedangkan terdapat risiko banjir berlaku pada penghujung tahun ini, Amirudin berkata ia melibatkan kos yang besar dan perlu melalui proses yang ditetapkan.

“Projek-projek yang melibatkan Kerajaan Persekutuan yang berjumlah RM4.6 bilion itu pun bermula pada Januari. Ada proses yang kita perlu laksanakan, sebahagiannya telah kita mulakan awal, misalnya bagi pembelian pam.

“Ia melibatkan kerja-kerja pengorekkan, pembuatan ban dengan sebahagainya mengambil masa untuk kita laksanakan, kita memang telah ‘push’ untuk awalkan. Sebelum ini kita sudah mula sebahagiannya terutamanya untuk meningkat longkang dan beberapa perkara lain,” katanya.

Sementara itu, Pengarah Bomba Selangor Norazam Khamis berkata, mulai esok seramai 40 Sukarelawan Selangor (SERVE) terdiri daripada belia berusia 18 tahun ke atas akan dilatih selamat empat hari oleh Pasukan Penyelamat Dalam Air (PPDA) sebagai persediaan menghadapi banjir.

“Latihan untuk sukarelawan SERVE ini untuk mengenal pasti risiko air banjir yang berarus dan sebagainya selain mereka juga akan jalani latihan ‘asas’ bantuan pernafasan awal jika berlaku kelemasan.

“Sukarelawan ini akan bersama kita atau jika berlaku banjir di kawasan mereka, mereka boleh bertindak awal untuk membantu proses pemindahan dan penyelamatan mangsa,” katanya menambah sebanyak 72 bot penyelamat akan disediakan di kawasan Selangor ketika bencana. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Warga emas disyaki dibunuh dalam kejadian di rumahnya

JASIN: Seorang wanita warga emas maut dipercayai dibunuh dalam kejadian samun di rumahnya di Kampung Pulai Darat, di sini awal pagi tadi.

Dalam kejadian kira-kira 2 pagi itu, polis menemukan mangsa Misah Md Amin, 91, yang tinggal seorang diri dalam keadaan terbaring di bahagian dapur.

Pemangku Ketua Polis Daerah Jasin, ASP Mohd Fadzli Othman berkata, pihaknya menerima maklumat berhubung kejadian itu daripada jiran mangsa kira-kira 3.54 pagi.

“Warga emas berkenaan disahkan meninggal dunia di lokasi kejadian oleh pasukan perubatan sebelum dihantar ke Hospital Jasin bagi proses bedah siasat. Punca kematian masih dalam siasatan,” katanya ketika dihubungi hari ini.

Beliau berkata bertindak atas maklumat awam, polis berjaya menahan suspek warga tempatan berusia 20 tahun di kawasan berhampiran kira-kira enam jam kemudian.

Katanya, suspek yang merupakan seorang penganggur mempunyai tiga rekod lampau berhubung kes rompak serta samun dan kes disiasat mengikut Seksyen 302 Kanun Keseksaan. – BERNAMA


Rumah kongsi lapan pintu musnah dalam kebakaran

MELAKA: Sebanyak lapan pintu rumah kongsi berkeluasan 3,962 meter persegi di sebuah tapak pembinaan musnah dalam satu kebakaran di Bertam, di sini pada Isnin.

Komander Operasi Balai Bomba dan Penyelamat (BBP) Tangga Batu, Mohamed Azuani Mat Yusuf berkata, pihaknya menerima panggilan pada 6.14 petang sebelum tiba di tempat kejadian kira-kira 10 minit kemudian.

“Kebakaran membabitkan lapan pintu rumah kongsi termasuk beberapa stor menyimpan kabel dan petrol itu berjaya dikawal sepenuhnya pada 7.31 malam tadi.

“Kira-kira 100 mangsa membabitkan buruh binaan warga asing tinggal di rumah kongsi berkenaan namun tiada yang dilaporkan cedera ketika kejadian,” katanya kepada pemberita di sini malam tadi.

Beliau berkata 14 anggota daripada BBP Tangga Batu, Cheng dan Ayer Keroh terlibat dalam operasi itu termasuk tiga jentera pemadaman.

Katanya antara masalah dihadapi pasukan penyelamat adalah ketiadaan bekalan sumber air kerana taman perumahan itu masih dalam pembinaan dan pihaknya menggunakan bekalan air sepenuhnya daripada jentera. – BERNAMA


Seorang pelajar lelaki lemas, mandi-manda bersama rakan di Tasik Cermin

SHAH ALAM: Seorang pelajar Sekolah Menengah Sungai Kapar Indah, Klang dekat sini ditemukan lemas ketika mandi bersama enam rakannya di Tasik Cermin, di sini hari ini.

Pengarah Jabatan Bomba dan Penyelamat (JBPM) Selangor, Datuk Norazam Khamis berkata, susulan itu, seramai 11 anggota termasuk Pasukan Penyelamat Di Air (PPDA) dari Balai Bomba Kota Anggerik, digerakkan ke lokasi kejadian sebaik menerima panggilan kecemasan pada 12.16 tengah hari tadi.

“Setibanya di lokasi kejadian pada jam 12.30 tengah hari, pihaknya memulakan operasi mencari dan menyelamat Muhammad Khairul Hamizan Mustapa, 16, yang disedari hilang oleh salah seorang rakannya,” katanya dalam kenyataan.

Norazam berkata, mayat pelajar lelaki itu kemudiannya ditemukan di dasar tasik pada kedalaman lebih 3 meter kira-kira 4.5 meter dari tebing tasik berkenaan pada 2.15 petang.

“Mayat mangsa kemudiannya dihantar ke Hospital Shah Alam, di sini untuk bedah siasat,” katanya. – BERNAMA


SPRM nafi keluarkan kenyataan siasat KPPA isu rasuah

PUTRAJAYA: Suruhanjaya Pencegahan Rasuah Malaysia (SPRM) menafikan pihaknya mengeluarkan kenyataan media kononnya sedang menyiasat Ketua Pengarah Perkhidmatan Awam (KPPA), Datuk Dr Zulkapli Mohamed, berhubung isu rasuah.

Menurut SPRM, kenyataan yang tular dalam media sosial itu adalah palsu dan bertujuan mengelirukan orang ramai.

“SPRM menafikan ada mengeluarkan kenyataan media berhubung siasatan rasuah membabitkan Ketua Pengarah Perkhidmatan Awam, bertarikh 23 Ogos 2023 seperti yang ditularkan menerusi media sosial.

“Tindakan mengeluarkan kenyataan itu ternyata berniat jahat serta mengelirukan orang ramai,” katanya dalam satu kenyataan, hari ini.

Sehubungan itu, SPRM meminta orang ramai tidak menyebarkan atau berkongsi sebarang maklumat yang tidak pasti atau palsu.

Semalam, kenyataan palsu itu tular dalam media sosial kononnya SPRM menyiasat Zulkapli ketika beliau berkhidmat sebagai Ketua Pegawai Eksekutif di Perbadanan Sisa Pepejal dan Pembersihan Awam, berhubung projek pembelian bernilai RM300,000 membabitkan perbadanan berkenaan.

Ini adalah kali ketiga dakwaan palsu membabitkan nama Zulkapli dengan siasatan salah guna kuasa dan rasuah.

Kali pertama adalah pada 6 April lalu yang mana Jabatan Perdana Menteri (JPM) menafikan Ketua Setiausaha Negara, Tan Sri Mohd Zuki Ali, dan Zulkapli disiasat SPRM berhubung kes salah guna kuasa.

Ia susulan kenyataan palsu kononnya dikeluarkan Pejabat Perdana Menteri bahawa Mohd Zuki dan Zulkapli sedang disiasat suruhanjaya itu.

Kali kedua ialah pada 26 Julai lalu apabila Jabatan Perdana Menteri menafikan dakwaan kononnya Perdana Menteri, Datuk Seri Anwar Ibrahim, ada mengeluarkan kenyataan bahawa Zulkapli sedang disiasat. – Berita Harian

Author

Media Variasi

View all posts

View all posts


Lelaki dipercayai mabuk lemas dalam kolam takungan air

KUALA LUMPUR: Seorang lelaki tempatan yang dipercayai mabuk ditemukan lemas dalam sebuah kolam takungan air di Tasik Puteri Centre Park, Batu Arang, Rawang dekat sini, hari ini.

Pengarah Jabatan Bomba dan Penyelamat Selangor, Datuk Norazam Khamis berkata, pihaknya menerima panggilan berhubung insiden itu pada 10.26 pagi, sebelum sepasukan anggota dari Balai Bomba dan Penyelamat (BBP) Batu Arang digerakkan ke lokasi.

“Kawalan BBP Batu Arang menerima maklumat daripada pihak polis, menyatakan seorang lelaki tempatan dalam keadaan mabuk dipercayai terjun ke dalam kolam takungan air berkeluasan 9 meter kali 9 meter pada kira-kira pukul 10 pagi tadi.

“Anggota bomba kemudian membuat kerja pencarian sebelum menemukan mangsa pada kedalaman kira-kira 3 meter dalam kolam tersebut pada pukul 1.33 tengah hari,” katanya ketika dihubungi Bernama hari ini.

Norazam berkata, mayat dibawa ke Hospital Sungai Buloh untuk tindakan lanjut. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


FIB kenakan sekatan perpindahan pemain kepada Kelantan FC

MALAYSIAN Football League (MFL) hari ini mengeluarkan kenyataan berkenaan badan bebas, First Instance Body (FIB) telah mengenakan sekatan perpindahan pemain kepada  Kelantan FC bagi jendela kedua yang akan dibuka pada 5 Julai 2023.

Perkara ini susulan kegagalan pihak Kelantan FC menghantar bukti bayaran caruman Kumpulan Wang Simpanan Pekerja (KWSP) serta tunggakan gaji pemain dan pegawai bagi bulan April dan Mei 2023. Kelantan FC gagal berbuat demikian sebelum tarikh akhir yang telah ditetapkan oleh MFL iaitu pada 28 Jun 2023 dan 30 Jun 2023.

Ini merupakan hukuman yang berasingan daripada sebarang tindakan yang boleh diambil Persatuan Bolasepak Malaysia (FAM) ataupun Persekutuan Bolasepak Antarabangsa (FIFA) berkenaan aduan kes-kes lain berkaitan Kelantan FC.

Menurut Pengerusi FIB, Sheikh Mohd Nasir Sheikh Mohd Sharif, Jawatankuasa FIB memandang serius mengenai isu berkenaan dan tindakan terpaksa diambil selepas Kelantan FC gagal melunaskan tunggakan dalam tempoh yang diberikan.

Tambahnya, kegagalan Kelantan FC memberikan bukti bayaran tersebut memaksa hukuman sekatan perpindahan pemain pada jendela kedua dijatuhkan dengan serta-merta.

Author

Muhammad Nor Fadzly Mahat

View all posts

View all posts


Isu kerakyatan anak: Kertas Jemaah Menteri dibentang bulan depan

PUTRAJAYA: Kertas Jemaah Menteri berhubung pindaan pada Bahagian II Jadual Ke-2 Perlembagaan Persekutuan berhubung isu kewarganegaraan anak kepada wanita rakyat Malaysia dan pasangan warga asing yang lahir di luar negara dijangka akan dibawa ke Kabinet seawal Februari ini.

Menteri Dalam Negeri, Datuk Seri Saifuddin Nasution Ismail berkata, satu jawatankuasa bagi meneliti perkara itu telah ditubuhkan.

“Hasrat kami untuk mengangkat kertas jemaah menteri bagi dimuktamadkan di peringkat Kabinet,” katanya menerusi sidang akhbar selepas mengadakan lawatan rasmi ke Jabatan Pendaftaran Negara (JPN), di sini pada Isnin.

Saifuddin Nasution turut menyampaikan surat kelulusan kewarganegaraan kepada 28 penerima hari ini.

Sebelum ini Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, kerajaan akan memulakan proses pindaan itu dalam masa terdekat bagi menyelesaikan isu kewarganegaraan anak kepada wanita rakyat Malaysia dan pasangan warga asing, yang lahir di luar negara.

Pindaan pada Bahagian II Jadual ke-2 Perlembagaan Persekutuan itu bagi membolehkan kanak-kanak dilahirkan wanita warga Malaysia di luar negara mendapat hak kerakyatan negara ini, sama seperti anak kepada bapa warga Malaysia yang lahir di luar negara.

Tambahnya, proses jawatankuasa berkenaan sedang meneliti aspek perundangan berkaitan, seksyen apa dan siapa yang patut kita libatkan.

“Kita tidak mahu ada kes yang tertinggal, semua kita masukkan sekali termasuk isu status anak luar taraf.

“Selepas dimuktamadkan baharulah dibawa ke Peguam Negara untuk mengubal undang-undang baharu atau pindaan bergantung jadual mereka,” katanya lagi.

Author

Tun Puteh Wanti

View all posts

View all posts


Seekor harimau kumbang ditangkap di Gerik

IPOH: Jabatan Perlindungan Hidupan Liar dan Taman Negara (Perhilitan) Daerah Gerik, Perak telah menangkap seekor harimau kumbang dalam satu operasi di Kompleks Perikanan Darat Banding, semalam.

Perhilitan Semenanjung Malaysia menerusi hantaran di laman Facebooknya memaklumkan, harimau kumbang terbabit telah selamat dipindahkan dan dilepaskan ke habitat yang sesuai pada petang tadi, dengan bantuan kakitangan Pusat Menyelamat Hidupan Liar Kebangsaan (NWRC).

“Pemeriksaan fizikal oleh pegawai veterinar Jabatan Perhilitan mendapati, harimau itu berada dalam keadaan baik dan stabil,” menurut hantaran tersebut.

Jabatan Perhilitan juga menasihati orang ramai yang mempunyai aduan berkaitan hidupan liar, agar menyalurkan ke talian ‘Hotline’ jabatan itu melalui 1-800-88-5151 atau menghubungi Jabatan Perhilitan yang berhampiran dengan lokasi aduan.

Untuk rekod, Perhilitan pada 11 Januari lepas telah berjaya menangkap dan memindahkan seekor harimau kumbang ke habitat sesuai bersama NWRC Sungkai.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Sivakumar sahkan lima pegawainya dipecat

BANGI: Menteri Sumber Manusia, V. Sivakumar hari ini mengesahkan lima pegawainya telah ditamatkan perkhidmatan.

Sivakumar berkata, tindakan tersebut bagi memastikan kementerian itu dapat berfungsi dengan lancar dan baik.

“(Pemencatan) itu memang ada kerana nak pastikan bahawa kementerian dapat berfungsi dengan lancar dan baik,” katanya kepada pemberita selepas merasmikan Persidangan Kemuncak Bagi Keselamatan dan Kesihatan Pekerjaan Bersama Syarikat-Syarikat Berkaitan Kerajaan (GLC OSH Summit) 2023, di sini hari ini.

Beliau berkata demikian ketika ditanya mengenai laporan media sebelum ini yang mendakwa lima pegawainya dipecat serta-merta susulan penahanan beberapa orang pegawai kanannya oleh Suruhanjaya Pencegahan Rasuah Malaysia (SPRM) dipercayai berkaitan isu pengambilan pekerja asing, April lepas.

Dalam perkembangan lain, Sivakumar berkata, sejumlah 21,534 kes kecederaan pekerjaan direkodkan di negara ini pada 2021 iaitu menurun 34 peratus berbanding tahun sebelumnya.

Katanya daripada jumlah tersebut, sebanyak 301 kes melibatkan kematian.

Menurutnya, penurunan kadar kecederaan pekerjaan itu disebabkan peningkatan kesedaran pelbagai pihak berpentingan mengenai keperluan pengurusan keselamatan dan kesihatan pekerjaan (KKP) yang baik.

Mengenai GLC OSH Summit, Sivakumar berkata, ia merupakan kali pertama dianjurkan bersama syarikat berkaitan kerajaan sekali gus menandakan keseriusan dan keprihatinan kerajaan dalam memastikan tenaga kerja sentiasa dalam keadaan selamat serta kesihatan mereka terjaga. – BERNAMA


Meja juri diterbalik, pertandingan dikir barat tegang

TUMPAT: Pertandingan akhir dikir barat sempena Festival Kesenian Rakyat Kelate (FKRK) 2023 di Pantai Geting malam tadi menyaksikan situasi tegang antara wakil pasukan dan pasukan juri.

Kejadian kira-kira jam 11.30 malam berlaku sebaik pemenang diumumkan sebelum wakil satu daripada empat pasukan yang bertanding menyuarakan rasa tidak puas hati terhadap keputusan.

Pasukan berkenaan mendakwa berlaku ketidakadilan serta campur tangan pihak luar.

Situasi tegang pada awalnya hanya membabitkan pertikaian dan perbalahan sebelum menjadi semakin panas apabila meja juri diterbalikkan.

Bagaimanapun tindakan pantas jawatankuasa keselamatan apabila berjaya meleraikan pergaduhan yang mungkin boleh tercetus pada bila-bila masa.

Wakil pasukan yang terbabit dibawa ke suatu ruang untuk ditenangkan sebelum satu pertemuan diadakan bersama penganjur serta pihak yang berkaitan.

Sementara itu, Ketua Polis Daerah Tumpat, Asisten Komisioner Amran Dolah ketika dihubungi berkata, tiada laporan polis dibuat berhubung insiden itu.

“Kekecohan tercetus daripada salah faham sahaja dan ia diselesaikan dengan baik antara pihak yang berkaitan,” katanya.

Pertandingan akhir dikir barat itu adalah antara acara kemuncak FKRK 2023 yang berlangsung selama tiga hari bermula 21 September hingga semalam.

Authors

Media Variasi

View all posts

Diyana Rahip

View all posts

View all posts

View all posts


Kanak-kanak 12 tahun maut terjatuh dari tingkap hotel

KOTA KINABALU: Seorang kanak-kanak lelaki berusia 12 tahun maut apabila terjatuh dari tingkap di tingkat 14 sebuah hotel di Bandaraya Kota Kinabalu di sini, pada pagi ini.

Jurucakap Pusat Gerakan Operasi, Jabatan Bomba dan Penyelamat Malaysia (JBPM) Sabah ketika dihubungi memberitahu siasatan awal mendapati mangsa jatuh dari tingkat 14 ke kawasan beranda di tingkat lima hotel tersebut.

Menurutnya, pihak JBPM menerima panggilan mengenai kejadian itu pada 6.44 pagi tadi sebelum tujuh anggota dari Balai Bomba dan Penyelamat Kota Kinabalu bersama jentera ke tempat kejadian bagi memberikan bantuan.

“Pasukan Bomba menjalankan operasi membawa turun mangsa ke bawah. Mangsa disahkan meninggal dunia di tempat kejadian oleh pihak Kementerian Kesihatan.

“Seterusnya diserahkan kepada pihak polis untuk tindakan selanjutnya. Operasi ditamatkan pada 7.53 pagi,” katanya.

Katanya identiti mangsa masih dalam proses untuk dikenal pasti. – BERNAMA


Rogol kanak-kanak: Mekanik dipenjara 7 tahun, sebat

SHAH ALAM: Seorang mekanik dihukum penjara tujuh tahun dan satu sebatan oleh Mahkamah Sesyen di sini, hari ini, kerana merogol seorang kanak-kanak perempuan berusia 12 tahun.

Hakim Rasyihah Ghazali menjatuhkan hukuman itu selepas tertuduh Muhammad Amirul Abdullah, 27, yang juga bapa kepada dua anak, mengaku bersalah terhadap pertuduhan yang dibacakan kepadanya.

Mahkamah memerintahkan tertuduh dipenjara bermula tarikh tangkap pada 14 Oktober lepas.

Muhammad Amirul mengaku melakukan perbuatan tersebut di sebuah rumah di  Flat Puchong Permai di Puchong, dekat sini kira-kira 9.30 malam, 29 Julai tahun lepas dan didakwa mengikut Seksyen 376 (1) Kanun Keseksaan yang memperuntukkan hukuman penjara maksimum 20 tahun dan sebat.

Ketika rayuan, lelaki yang tidak diwakili peguam itu merayu dikenakan hukuman ringan dengan alasan dia menyesal dengan tindakannya selain merupakan penanggung utama keluarga.

Bagaimanapun, Timbalan Pendakwa Raya Nur Zatil Hidayah Ali memohon mahkamah mengenakan hukuman berat ke atas tertuduh kerana perbuatan itu dipandang jijik dan hina oleh masyarakat apatah lagi mangsa ialah kanak-kanak.

“Saya mohon mahkamah mengambil kira hasrat kerajaan untuk melindungi kanak-kanak terutama dari jenayah seksual. Saya percaya hasrat kerajaan ini boleh dizahirkan mahkamah hari ini melalui hukuman berat dikenakan ke atas tertuduh,” katanya. – BERNAMA


TikTok jalin kerjasama dengan MCMC bendung kandungan provokatif

KUALA LUMPUR: Penyedia aplikasi TikTok akan menjalin kerjasama strategik dengan Kementerian Komunikasi Digital menerusi Suruhanjaya Komunikasi dan Multimedia (MCMC) bagi membendung segera penyebaran kandungan berunsur provokatif serta ekstremis di media sosial.

Menteri Komunikasi Digital, Ahmad Fahmi Mohamed Fadzil berkata, hasrat dan komitmen penyedia aplikasi itu dinyatakan dalam sesi perjumpaan beliau dengan pihak TikTok serta MCMC, petang tadi.

“Hasil perbincangan ini, pihak TikTok menyatakan hasrat dan komitmen untuk menjalin kerjasama strategik dengan Kementerian Komunikasi Digital melalui MCMC untuk segera membendung dan membanteras penyebaran kandungan berunsur provokatif dan bersifat ekstremis ini di media sosial yang mengganggu keharmonian pelbagai lapisan masyarakat.

“Insya-Allah, saya juga akan mengadakan beberapa lagi siri perjumpaan dengan penyedia platform media sosial yang lain bagi memastikan isu ini ditangani secara holisitik dengan kadar segera,” katanya dalam kenyataan malam ini.

Ahmad Fahmi berkata, perkara untuk membanteras isu penyebaran kandungan berunsur provokatif, menggugat keharmonian serta menyentuh sensitiviti kedudukan institusi Raja, agama dan bangsa dengan segera juga antara diberi penekanan dalam Mesyuarat Kabinet Khas dipengerusikan Perdana Menteri Datuk Seri Anwar Ibrahim di Putrajaya pagi tadi. – BERNAMA


Singapura cipta kanta lekap pintar guna bateri air mata

CYBERJAYA: Singapura semakin maju ke depan apabila berjaya mencipta kanta lekap pintar Mojo Vision.

Difahamkan, kanta lekap pintar Mojo Vision dibangunkan sebelum ini tetapi pembangunannya dihentikan kerana pelbagai isu seperti hayat bateri yang pendek.

Bagaimanapun, penyelidik di Singapura telah menyelesaikan isu sumber kuasa ini dengan kanta lekap pintar mereka menggunakan bateri berkuasa air mata, lapor portal Amanz.

Laporan sama menyatakan penyelidik dari Nanyang Technological University menggunakan bateri dengan yang mengandungi enzim oksidase glukosa.

Apabila enzim ini berinteraksi dengan air mata pada permukaan mata ia akan menghasilkan arus elektrik.

Dalam ujian di makmal arus sehingga 45 microampere dan kuasa maksimum 201 mikrowatt telah dicatatkan.

Maklum penyelidik m, jumlah itu cukup untuk keperluan kuasa memancarkan data sebuah kanta lekap pintar sehingga 12 jam sehari.

Setiap bateri hanya setebal 0.5mm yang membuatkannya tidak begitu tebal apabila digunakan pada kanta lekap.

Dalam karya sains fiksyen kanta lekap seperti ini akan menggantikan telefon pintar di masa hadapan.

Author

Diyana Rahip

View all posts

View all posts


Agensi antitrust Itali lancar siasatan terhadap Apple

ROME: Agensi antitrust Itali, AGCM, pada Khamis melancarkan siasatan terhadap syarikat teknologi Amerika, Apple, atas dakwaan penyalahgunaan kedudukan dominannya dalam pasaran aplikasi, lapor Agensi Anadolu.

AGCM menyatakan bahawa sejak April 2021, syarikat berkenaan dianggap telah mengambil pendekatan polisi privasi yang lebih terhad terhadap pembangun aplikasi pihak ketiga berbanding yang diterapkan kepadanya.

AGCM mendakwa bahawa pembangun luaran dan pengiklan mengalami kekurangan “kualiti data yang dibekalkan oleh Apple.”

Selain itu, ia menambah bahawa pembangun aplikasi luaran menerima maklumat berkualiti rendah mengenai keberkesanan kempen pengiklanan mereka di dalam aplikasi.

“Oleh sebab itu, menurut pihak berkuasa, perlakuan diskriminatif oleh Apple dapat menyebabkan penurunan pendapatan pengiklanan untuk pengiklan luaran.”

Di bawah undang-undang persaingan EU, syarikat yang terbukti bersalah melakukan penyalahgunaan dominasi pasaran berisiko dikenakan denda sehingga 10 peratus daripada jumlah jualan tahunannya. – BERNAMA-ANADOLU


Dapur kedai SouqaPasta Akiejack dibakar individu tak puas hati

CYBERJAYA: Pempengaruh media sosial Akiejack, berkongsi berita sedih mengenai kejadian menimpa restoran miliknya iaitu SouqaPasta yang terlibat dalam kebakaran.

Menerusi perkongsian TikTok Akiejack, kejadian tersebut menyebabkan dapur bahagian belakang serta pintu dapur restorannya turut hangus dalam kebakaran tersebut.

Kejadian itu disedari oleh pekerjanya yang datang untuk membuka restoran pada pukul 9 pagi, hari ini.

“Dalam kedai lampu pecah, cashier drawer terbukak tapi dia tak ambil duit. Sebab sikit kot.

“Part belakang mereka bakar pintu. Tak sangka benda macam ini akan jadi dekat abang,” katanya.

Tambah Akiejack, sebelum ini dia pernah menerima ugutan sihir oleh seorang individu yang tidak berpuas hati dengannya.

“Hari tu, dengan ugutan sihir bagai. Aku cakap dekat kau kan, hidup aku tak senang mana pun kalau kau nak dengki sangat.

“Aku cuma boleh buat benda yang aku suka je dan orang yang suka tengok, masak dan makan.

“Kalau kau rasa tersinggung atau terganggu dengan kehadiran aku. Aku minta maaf ye. Aku buat semua untuk budak-budak aku saja,” ujarnya.

Disebabkan kejadian tersebut, Akiejack telah membuat laporan polis dan punca kejadian masih belum diketahui.

Oleh: AIN JAPRI (Pelatih USM)

Author

Media Variasi

View all posts

View all posts


Anak tertinggal dalam kereta, stesen radio tolong ingatkan pendengar – PHM

CYBERJAYA: Stesen radio disarankan untuk mengingatkan para pendengar khususnya ibu bapa mahupun penjaga tentang tugas menghantar anak ke taska atau menyerahkan kepada pengasuh sebelum ke tempat kerja.

Saranan itu dikongsikan Public Health Malaysia (PHM) menerusi Facebook rasminya susulan terdapat banyak kes dilaporkan berhubung isu kecuaian ibu bapa atau penjaga yang tertinggal anak di dalam kereta sehingga mengakibatkan kematian.

“Boleh la start esok. Semakin kerap berlaku kes lupa anak dalam kereta.

“Radio boleh main peranan untuk mengingatkan pendengar. Bersama kita kurangkan kes anak tertinggal di dalam kereta,” tulis PHM ringkas.

Terdahulu, Kementerian Pembangunan Wanita, Keluarga dan Masyarakat (KPWKM) memaklumkan akan mengetatkan Prosedur Operasi Standard (SOP) ke atas Taman Asuhan Kanak-kanak (Taska) dengan mewajibkan operator menghubungi ibu bapa sekiranya anak-anak tidak hadir ke pusat jagaan berkenaan.

Menterinya, Datuk Seri Nancy Shukri berkata, pelaksanaan itu dibuat bagi membantu ibu bapa lebih peka terhadap keberadaan anak-anak mereka.

Malah, menerusi SOP sama, ibu bapa yang menghantar anak-anak ke taska turut diingatkan supaya meninggalkan nombor telefon mereka atau ahli keluarga terdekat supaya sentiasa dapat dihubungi.

Author

Diyana Rahip

View all posts

View all posts


Menjelang Ramadan, kerajaan perkenalkan inisiatif ‘Raya Rahmah’ minggu depan

CYBERJAYA: Kerajaan kini dalam pertimbangan meluaskan konsep Payung Rahmah menjelang bulan Ramadan dan sambutan Hari Raya Aidilfitri.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, kerajaan dijangka memperkenalkan inisiatif ‘Raya Rahmah’ bagi meringankan beban golongan kurang berkemampuan.

Menurutnya, inisiatif terbaru itu akan membabitkan beberapa syarikat di mana namanya akan diumumkan pada minggu hadapan.

“Buat masa sekarang, kita masih dalam peringkat rundingan kerana pihak berkenaan juga turut meminta tempoh untuk perbincangan.

“Kita jangka dalam minggu hadapan, mereka akan dipanggil semula untuk nyatakan secara spesifik bentuk tawaran bagi konsep Raya Rahmah ini,” katanya seperti dilapor Berita Harian pada Selasa.

Jelasnya, Raya Rahmah merupakan sebahagian inisiatif kerajaan dalam memastikan golongan kurang berkemampuan berpeluang menikmati Aidilfitri dengan menyediakan kelengkapan perayaan seperti perhiasan rumah, baju raya dan barangan lain yang diperlukan mereka dengan harga yang sangat berkemampuan.

Mengulas berhubung perkembangan inisiatif ‘Menu Rahmah, beliau memaklumkan bahawa setakat ini kerajaan dalam perancangan membangunkan sebuah aplikasi bagi memudahkan pengguna mendapat akses maklumat berhubung lokasi restoran atau kedai makan yang menawarkan perkhidmatan berkenaan.

“Dalam masa yang sama juga, sebanyak sembilan pengusaha kedai makan dan restoran di Perlis sudah menyahut saranan kita dalam melaksanakan inisiatif itu secara sukarela.

“Malah, terdapat juga beberapa francais restoran makanan segera yang berminat untuk bersama dalam inisiatif ini dan buat masa ini mereka sedang dalam perbincangan lanjut bagi pelaksanaan itu,” maklumnya.

Author

Diyana Rahip

View all posts

View all posts


Pernah tiga kali naik kereta polis, remaja lelaki ‘tak serik’ kena angkut lagi

CYBERJAYA: Walaupun sebelum ini seorang remaja lelaki mendakwa dia pernah kena ‘angkut’ dengan kereta polis sebanyak tiga kali, namun dirinya masih tidak serik selepas sekali lagi dia diangkut oleh pihak polis.

Menerusi sebuah video tular di TikTok, memaparkan remaja terbabit yang berada di dalam kereta polis kelihatan tenang menjawab soalan yang ditanya rakannya sambil memakan jajan.

Difahamkan, remaja tersebut ditahan untuk dibawa ke balai polis untuk mengambil motosikalnya.

Ketika ditanya sama ada ini merupakan kali pertama dia menaiki kereta tersebut, remaja itu mendedahkan ini merupakan kali ketiga dalam hidupnya.

Setakat ini, video tersebut mencecah 2.6 juta tontonan, 206.3 sukaan dan 921 komen dari pengguna TikTok.

Rata-rata pengguna TikTok terhibur dengan gelagat selamba remaja lelaki terbabit.

Namun, harus diingat perkara ini bukanlah sesuatu yang positif untuk dikongsi dan ibu bapa harus memainkan peranan untuk mendidik anak-anak mematuhi undang-undang.

Author

Nurul Ain Japri

View all posts

View all posts


BN setuju pertahan Kerajaan Perpaduan

KUALA LUMPUR: Mesyuarat Dewan Tertinggi Barisan Nasional (BN) sebulat suara bersetuju mempertahankan Kerajaan Perpaduan yang turut dianggotai oleh BN.

Setiausaha Agung BN, Datuk Seri Dr Zambry Abd Kadir berkata, mesyuarat semalam yang dipengerusikan Timbalan Perdana Menteri, Datuk Seri Dr Ahmad Zahid Hamidi yang juga Pengerusi BN, dihadiri semua parti komponen BN di Pusat Dagangan Dunia Kuala Lumpur (WTC KL).

Beliau berkata, mesyuarat membuat ketetapan untuk komited bersama-sama membangunkan agenda polisi rakyat terus dilaksanakan dan menyeru semua pemimpin daripada pelbagai lapisan masyarakat menjaga perpaduan serta keharmonian agar kestabilan politik dapat dijamin.

“Dewan Tertinggi BN juga telah dimaklumkan secara mendalam persiapan parti bagi menghadapi Pilihan Raya enam negeri iaitu Kedah, Pulau Pinang, Kelantan, Terengganu, Selangor dan Negeri Sembilan.

“Perbincangan juga melibatkan model kerjasama antara BN bersama parti-parti dalam Kerajaan Perpaduan,” katanya dalam kenyataan yang dikongsikan di laman Facebook BN.

Selain itu Zambry berkata, Dewan Tertinggi BN juga bersetuju untuk mengambil bahagian dalam Konvensyen Nasional Kerajaan Perpaduan pada 14 Mei ini di WTC KL.

Pada mesyuarat itu, parti komponen melalui Presiden masing-masing merakamkan ucapan tahniah kepada Zahid dan Datuk Seri Mohamad Hasan kerana menang jawatan Presiden UMNO dan Timbalan Presiden UMNO tanpa bertanding dalam pemilihan UMNO sesi 2023-2026.

Selain itu, ucapan tahniah juga dirakamkan kepada seluruh kepimpinan Majlis Tertinggi serta Kepimpinan UMNO setiap peringkat atas kemenangan pada pemilihan itu.

Menurut Zambry, Mesyuarat Dewan Tertinggi turut bersetuju dengan pelantikan Datuk Seri Johari Abdul Ghani sebagai Bendahari Agung BN; Dr Muhamad Akmal Saleh serta Datuk Nurul Amal Mohd Fauzi masing-masing sebagai wakil Pergerakan Pemuda dan Puteri.

Turut dilantik pengganti wakil UMNO dan Parti Bersatu Rakyat Sabah (PBRS) ke Dewan Tertinggi iaitu Menteri Besar Pahang, Datuk Seri Wan Rosdy Wan Ismail; Menteri Pendidikan Tinggi, Datuk Seri Mohamed Khaled Nordin dan Ketua Penerangan PBRS, Datuk Fredie Sua.

Mesyuarat juga mengumumkan pelantikan Jawatankuasa Penyelaras Negeri serta bahagian. – BERNAMA


Suami isteri berdepan detik cemas rumah dipecah masuk empat lelaki bersenjata

SEREMBAN: Seorang pemandu bas dan isterinya berdepan detik cemas apabila rumah mereka dipecah masuk empat lelaki dalam kejadian di sebuah taman perumahan di Nilai dekat sini pagi tadi.

Ketua Polis Daerah Nilai, Supt Abdul Malik Hasim berkata, lelaki berusia 45 tahun itu mendakwa suspek memanjat pagar dan masuk ke dalam rumah yang tidak berkunci serta mengacukan parang kepada isterinya, 46, yang sedang menggosok baju di sebuah bilik kira-kira pada 6 pagi.

“Suspek seterusnya meminta si isteri menyerahkan barang kemas yang dipakainya sebelum dia dan ahli keluarga lain ditempatkan di sebuah bilik sementara suspek menggeledah rumah tersebut. Hasil pemeriksaan mendapati wang tunai sebanyak RM9,500 hilang.

“Kesemua suspek kemudian melarikan diri menggunakan sebuah kereta jenis Proton Waja dan kerugian akibat kejadian dianggarkan berjumlah RM30,000. Kertas siasatan dibuka di bawah Seksyen 395/397 Kanun Keseksaan iaitu samun berkumpulan dengan senjata,” katanya dalam kenyataan hari ini.

Abdul Malik berkata, polis kini sedang mempergiatkan usaha mengesan individu terlibat selain meminta orang awam yang mempunyai maklumat berkaitan kejadian itu untuk melaporkan ke balai polis terdekat atau menghubungi talian 06-7904222.

Beliau turut menasihatkan kepada masyarakat untuk sentiasa menjaga keselamatan diri dan memastikan kediaman dikunci dengan rapi bagi mengelakkan kejadian yang tidak diingini berlaku.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Mesyuarat Khas MKT UMNO bincang tawaran PH, PN, bukan gesa Ahmad Zahid letak jawatan

KUALA LUMPUR: Mesyuarat Khas Majlis Kerja Tertinggi (MKT) UMNO yang berlangsung malam ini akan meneliti tawaran dan syarat yang dikemukakan oleh Pakatan Harapan (PH) dan Perikatan Nasional (PN) sekiranya sokongan diberikan kepada mereka untuk membentuk kerajaan.

Perkara itu dimaklumkan Ketua Pemuda UMNO, Datuk Dr Asyraf Wajdi Dusuki kepada media, sebelum menghadiri mesyuarat berkenaan di ibu pejabat UMNO, Menara Dato’ Onn, Pusat Dagangan Dunia (WTC) di sini.

Beliau berkata mesyuarat juga akan  membincangkan cadangan pembentukan kerajaan perpaduan yang dihasratkan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Namun, katanya, isu berhubung gesaan beberapa pihak mahu Pengerusi BN dan Presiden UMNO,  Datuk Seri Dr Ahmad Zahid Hamidi meletak jawatan  tiada dalam agenda mesyuarat berkenaan.

Beliau berkata mesyuarat turut akan membincangkan tentang isu 10 Ahli Parlimen BN yang telah menandatangani akuan bersumpah (SD) bagi menyokong Tan Sri Muhyiddin Yassin sebagai calon Perdana Menteri ke-10 sebelum ini.

“Kita pasti bincang perkara ini kerana satu perkara yang kita kena ingat dalam perlembagaan parti iaitu sebelum semua calon BN menerima watikah, ada empat dokumen perundangan yang perlu ditandatangani iaitu surat tawaran, surat akuan bersumpah, surat perjanjian pencalonan dan surat aku janji.

“Secara kolektifnya keempat-empat dokumen ini memberi indikasi bahawa kerusi yang ditandingi oleh mana-mana Ahli Parlimen BN itu bukan milik peribadi, bukan milik parti-parti komponen tetapi adalah milik BN,” katanya.

Terdahulu, antara pimpinan UMNO yang dilihat tiba untuk menghadiri mesyuarat itu setakat jam 9 malam ialah tiga Ahli MKT iaitu Datuk Seri Johari Abdul Ghani, Datuk Seri Ab Rauf Yusoh dan Datuk Seri Ahmad Shabery Cheek.

Turut hadir Pengerusi BN dan Badan Perhubungan UMNO Sabah, Datuk Seri Bung Moktar Radin dan Pengerusi Badan Perhubungan UMNO Pulau Pinang, Datuk Musa Sheikh Fadzir. – BERNAMA


Pemuda ‘cabut’ lari lepas kena caj RM890 di salon rambut

CYBERJAYA: Tular di aplikasi X seorang pemuda dipercayai melarikan diri selepas mendapatkan perkhidmatan gunting serta dandanan rambut berharga lebih RM800 di sebuah salon dalam pusat beli-belah Bukit Bintang.

Menerusi perkongsian di X, kejadian berlaku pada 13 November lalu dan laporan polis dikatakan telah dibuat di Ibu Pejabat Daerah (IPD) Polis Dang Wangi.

Hantaran itu turut disertakan rakaman televisyen lita tertutup (CCTV) berserta tangkap layar perbualan mesej antara pemuda berkenaan bersama pemilik salon.

“Budak ni dah scam my niece buat rambut di salon M*ko Galere, Pavillion sampai RM890 lepas tu lari tak bayar. Report polis dah dibuat di IPD Dang Wangi.

“Kepada sesiapa yang kenal mamat ni, minta dia pi balik salon yang dia buat rambut haritu bayar that amount dan buat video permohonan maaf,” tulis pemilik akaun X.

screenshots from instagram masa dia nak datang pic.twitter.com/ywKgpiEbDL

— no one (@noone117627) November 16, 2023

Menjengah di ruangan komen, rata-rata netizen meluahkan rasa terkejut dengan harga yang dikeanakan hanya untuk dandanan dan servis gunting rambut terutama orang lelaki.

“Wei buat rambut apa sampai RM800 ni? Jiwa b40 aku curious… mampus kena hati-hati lain kali. Ignat paling mahal RM80 sekali kena RM800,” luah netizen.

“Dah tau diri tu B40 pi gunting mamak lah tak sampai RM20. ini berlagak kaya masuk salon mahal-mahal pastu buat ta*k pula tak clean. Bangang punya budak sunat laser,” selar netizen.

“Masalahya cut sampai RM800 rupanya rupa tu juga. Baik gunting kat mamak je,” komen netizen.

Author

Nurul Ain Japri

View all posts

View all posts


Nasib Yasin ditentukan 29 November ini

PETALING JAYA: Mahkamah Sesyen di sini, akan membuat keputusan sama ada mensabitkan kesalahan atau membebaskan penyanyi dan komposer, Muhammad Yasin Sulaiman atas tiga tuduhan kes dadah pada 29 November ini.

Hakim Faiz Dziyauddin, menetapkan tarikh itu hari ini sebelum mengarahkan pihak pendakwaan dan pembelaan penyanyi terbabit memfailkan hujahan bertulis pada atau sebelum 15 November ini.

“Keputusan di akhir kes pembelaan pada jam 2 petang, 29 November ini,” katanya.

Muhammad Yasin, 47, dilepas dan dibebaskan serta-merta jika didapati tidak bersalah dan keluarganya berharap penyanyi itu akan

meneruskan rawatan di Hospital Bahagia Ulu Kinta, Perak.

Jika didapati bersalah, beliau berdepan berdepan hukuman penjara atau sebat atau kedua-duanya sekali mengikut Akta Dadah Berbahaya (ADB) 1952.

Pihak pembelaan menutup kes hari ini selepas satu-satunya saksi mereka iaitu Pakar Perunding Psikiatri Hospital Bahagia Ulu Kinta, Dr Ian Lloyd Anthony selesai memberi keterangan.

Pada 3 Oktober lalu, Muhammad Yasin diarah membela diri atas tiga kes dadah selepas mahkamah mendapati pendakwaan berjaya membuktikan kes prima facie di akhir kes mereka.

Pada 15 September lalu, Timbalan Pendakwa Raya, Raja Zaizul Faridah Raja Zaharudin, memaklumkan mahu menutup kes selepas selesai pemeriksaan semula terhadap pegawai penyiasat Ibu Pejabat Polis Daerah (IPD) Petaling Jaya ketika itu, Inspektor Muhammad Amirul Mukmin Aziz.

Muhammad Amirul antara tujuh saksi pendakwaan yang dipanggil memberi keterangan dalam perbicaraan bermula 28 Ogos lalu.

Muhammad Yasin didakwa memberikan dirinya dadah di pejabat narkotik Ibu Pejabat Daerah (IPD) Petaling Jaya, pada jam 11.05 malam, 24 Mac tahun lalu.

Pendakwaan mengikut Seksyen 15(1)(a) ADB 1952 dan boleh dihukum mengikut Seksyen 15 (1) akta sama yang membawa hukuman denda tidak lebih RM5,000 atau penjara maksimum dua tahun, jika sabit kesalahan.

Penyanyi itu juga didakwa memiliki dadah jenis kanabis seberat 193.7 gram dan menanam 17 pokok ganja dalam pasu plastik berisi tanah di kediamannya di Persiaran Surian, Damansara Indah Resort Home, PJU 3, Kota Damansara, jam 5.30 petang, pada tarikh sama.

Pertuduhan memiliki dadah mengikut Seksyen 6 ADB 1952 dan boleh dipenjara seumur hidup atau tidak kurang lima tahun dan boleh disebat tidak kurang 10 kali jika sabit kesalahan.

Bagi pertuduhan menanam pokok kanabis, pendakwaan dikemukakan mengikut Seksyen 6B (1) (a) ADB 1952 dan boleh dipenjara seumur hidup serta tidak kurang enam sebatan jika sabit kesalahan. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Kontraktor perabot dilepas dan dibebaskan tuduhan edar dadah

JOHOR BAHRU: Seorang kontraktor perabot terlepas hukuman gantung selepas lelaki itu dilepas dan dibebaskan oleh Mahkamah Tinggi di sini hari ini atas pertuduhan mengedar dan memiliki dadah lima tahun lalu.

Keputusan itu dibuat Hakim Noor Hayati Mat ke atas Wong Shee Kang, 53, selepas mendapati pihak pendakwaan gagal membuktikan kes prima facie terhadap Wong di akhir kes pendakwaan.

Dalam penghakimannya, Noor Hayati berkata, hasil penilaian daripada semua keterangan mendapati tiada bukti atau fakta yang relevan untuk mengaitkan tertuduh dengan dadah yang ditemukan.

“Dadah terbabit ada dalam bonet Toyota Camry milik kakak tertuduh dan walaupun tertuduh mempunyai kunci serta alat kawalan jauh, namun ia tidak boleh digunakan untuk membuka bonet kereta itu.

“Bonet itu perlu diumpil dan tertuduh juga bukan pemilik kereta berkenaan. Jarak antara kereta ditemukan dan tertuduh ditahan juga agak jauh dan memakan masa hampir 30 minit,” katanya.

Selain itu mahkamah juga mendapati tiada keterangan yang menunjukkan tertuduh berada di Jalan Saga 16 iaitu tempat kereta ditemukan di hadapan sebuah rumah.

“Selepas meneliti nota prosiding yang dihujahkan oleh kedua-dua pihak, secara maksimum mahkamah berpendapat bahawa pihak pendakwaan gagal membuktikan kes prima facie terhadap tertuduh. Oleh itu, tertuduh dilepas dan dibebaskan tanpa perlu membela diri,” katanya.

Wong didakwa mengedar dadah jenis heroin seberat 7.81 kilogram (kg) di hadapan sebuah rumah di Jalan Saga 16, Taman Desa Cemerlang di sini, pada 3.30 pagi, 30 Oktober 2018.

Kontraktor perabot dan renovasi itu didakwa mengikut Seksyen 39B(1)(a) Akta Dadah Berbahaya 1952 yang boleh dihukum di bawah Seksyen 39B(2) akta sama yang memperuntukkan hukuman gantung sampai mati jika sabit kesalahan.

Wong turut dibebaskan bagi pertuduhan kedua, didakwa memiliki dadah jenis ketamin seberat 19.4kg di lokasi dan waktu yang sama.

Dia didakwa mengikut Seksyen 12(2) Akta Dadah Berbahaya 1952 yang memperuntuk denda tidak lebih RM100,000 atau penjara tidak lebih lima tahun atau kedua-duanya.

Kes dikendalikan Timbalan Pendakwa Raya Mohamad Nasrudin Mohamed manakala tertuduh diwakili peguam Mohd Daud Ismail dan Hang Lee Ying.

Perbicaraan kes itu yang bermula setahun yang lalu telah mendengar 10 saksi pendakwaan memberi keterangan. – BERNAMA


Pesara rugi lebih RM128,000 diperdaya ‘pegawai mahkamah’

KUANTAN: Seorang pesara mengalami kerugian sebanyak RM128,037 selepas terpedaya dengan penyamaran oleh ‘pegawai’ dari Mahkamah Pulau Pinang yang mendakwanya mempunyai saman tertunggak.

Ketua Polis Pahang, Datuk Seri Ramli Mohamed Yoosuf berkata, pada 14 Disember lepas, wanita berusia lingkungan 60-an itu telah menerima panggilan telefon daripada suspek yang memaklumkannya mempunyai saman mahkamah kerana tidak membayar tunggakan Touch N Go sebanyak RM11,800.

“Mangsa kemudiannya telah disambungkan kepada beberapa individu menyamar sebagai polis yang memberitahu dia mempunyai rekod kes jenayah dan memintanya untuk memindahkan wang bagi mengelakkan akaun dibekukan,” katanya dalam kenyataan hari ini.

Sejurus itu, mangsa telah membuat pemindahan wang secara berperingkat berjumlah RM128,037 ke dalam sebuah akaun sebelum menyedari wang dalam akaun itu telah berkurangan setelah semakan dibuat.

Justeru, mangsa telah membuat laporan polis di Ibu Pejabat Polis Daerah Temerloh semalam dan kes disiasat mengikut Seksyen 420 Kanun Keseksaan kerana menipu.

Dalam pada itu, Ramli mengulangi nasihatnya supaya orang ramai sentiasa berwaspada dengan panggilan telefon daripada individu yang tidak dikenali dan membuat semakan terperinci terlebih dahulu sebelum bertindak. – BERNAMA


Anwar tiba di Phnom Penh, lawatan rasmi perkukuh hubungan Malaysia-Kemboja

PHNOM PENH: Perdana Menteri, Datuk Seri Anwar Ibrahim tiba di Kemboja hari ini untuk lawatan rasmi sehari bagi memperkukuh lagi hubungan dan kerjasama dua hala yang terjalin antara Malaysia dan negara itu sejak 1957.

Lawatan rasmi dan sulung Anwar ke negara itu adalah atas undangan Perdana Menteri Kemboja Hun Sen.

Ketibaan Anwar di Lapangan Terbang Antarabangsa Phnom Penh pada 9.05 pagi waktu tempatan disambut Menteri Sumber Manusia, V. Sivakumar dan Menteri Kanan Tugas-Tugas Khas Kemboja bagi Hal Ehwal Islam, Datuk Dr Othsman Hassan selaku Menteri Pengiring mewakili kerajaan Kemboja.

Selain Sivakumar, lawatan Anwar itu turut diiiringi Menteri Luar, Datuk Seri Dr Zambry Abdul Kadir dan Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Selepas tiba, perdana menteri dibawa ke Peace Palace di sini yang merupakan pejabat rasmi perdana menteri Kemboja untuk diberikan sambutan rasmi dengan lagu kebangsaan kedua-dua negara dimainkan, diikuti acara lintas hormat diiringi Perdana Menteri Kemboja Hun Sen.

Anwar dan Hun Sen kemudian akan mengadakan pertemuan dua hala bagi membincangkan pelbagai isu serantau dan antarabangsa disusuli sidang media bersama untuk memaklumkan hasil perbincangan sebelum menyaksikan pemeteraian dua Memorandum Persefahaman (MoU) antara kerajaan Malaysia dan Kemboja.

MoU itu adalah mengenai Pengambilan, Penggajian dan Penghantaran Pulang Pekerja Kemboja Bagi Sektor Domestik serta Pengambilan, Penggajian dan Penghantaran Pulang Pekerja Kemboja Bagi Sektor Formal yang akan memperkasakan lagi kerjasama kedua-dua negara dalam sektor perburuhan.

Selepas itu, Anwar akan menghadap Raja Kemboja, Raja Norodom Sihamoni di Istana Diraja Kemboja.

Perdana Menteri kemudian dijadual mengadakan pertemuan dengan Presiden Senat Kemboja, Say Chhum dan Presiden Dewan Rakyat Kemboja, Heng Samrin sebelum bertemu kira-kira 300 rakyat Malaysia di negara itu di Kedutaan Malaysia.

Dalam jadual yang padat itu, Perdana Menteri juga akan menghadiri majlis iftar khas yang dihoskan oleh Hun Sen bersama-sama golongan ilmuwan dan masyarakat Islam di Kemboja dengan kehadiran kira-kira 6,000 orang di Pusat Konvensyen dan Pameran Antarabangsa Chroy Changvar di sini.

Pada majlis itu, Anwar akan menyaksikan simbolik penyerahan 1,500 naskhah terjemahan al-Quran dalam bahasa Khmer dan bahasa Inggeris dari Malaysia kepada masyarakat Islam di Kemboja dan mengerjakan solat tarawih di Masjid Al-Serkal di sini sebelum berlepas pulang ke tanah air.

Pada 2022, Kemboja merupakan rakan dagangan ke-58 terbesar Malaysia dan kelapan terbesar dalam ASEAN dengan nilai dagangan US$683.6 juta, peningkatan sebanyak 20.8 peratus berbanding yang dicatat pada tahun sebelumnya.

Nilai eksport ke Kemboja pula meningkat sebanyak 15.3 peratus kepada US$526.5 juta manakala import dari Kemboja merekodkan peningkatan 43.5 peratus kepada US$157.1 juta berbanding tahun sebelumnya.  – BERNAMA


Tidak perlu bimbang keluar mengundi – Ketua Polis Negara

KUALA LUMPUR: Orang ramai tidak perlu bimbang untuk keluar menunaikan tanggungjawab sebagai pengundi pada PIlihan Raya Umum ke-15 (PRU15) esok, kata Ketua Polis Negara, Tan Sri Acryl Sani Abdullah Sani.

Beliau berkata, jaminan itu diberikan susulan Polis Diraja Malaysia (PDRM) telah menugaskan 80,000 anggotanya selain menggerakkan semua elemen bagi memastikan keselamatan dan ketenteraman awam terjamin terutama pada hari pengundian sehingga selepas PRU15.

“Tindakan tegas akan dikenakan terhadap mana-mana pihak yang cuba mengancam ketenteraman awam terutamanya yang boleh menjejaskan proses pengundian esok,” katanya dalam kenyataan hari ini.

Beliau menegaskan PDRM tidak akan berkompromi dengan mana-mana pihak yang ingkar bagi memastikan keselamatan dan ketenteraman masyarakat.

Acryl Sani turut menasihatkan semua pihak untuk tidak mengadakan perhimpunan di tempat terbuka atau perarakan bagi meraikan kemenangan selepas PRU15.

Selain itu, bagi memastikan kelancaran aliran trafik, Acryl Sani berkata pihaknya melaksanakan Op Lancar dengan memberi tumpuan di lokasi strategik yang dikenal pasti kerap berlaku kesesakan lalu lintas. – BERNAMA


PN tegaskan tidak akan bekerjasama dengan PH – Muhyiddin

KUALA LUMPUR: Pengerusi Perikatan Nasional (PN), Tan Sri Muhyiddin Yassin sekali lagi menegaskan gabungan itu tidak akan bekerjasama dengan Pakatan Harapan (PH) untuk membentuk kerajaan.

Bercakap pada sidang media di Bukit Damansara di sini Muhyiddin yang juga Ahli Parlimen Pagoh berkata, Seri Paduka Baginda telah mencadangkan agar PN bekerjasama dengan PH, namun PN tetap dengan pendiriannya untuk menolak kerjasama berkenaan.

“Tuanku mencadangkan supaya kita bekerjasama dengan PH, untuk bentuk ‘unity government’, tetapi kami telah berbincang sejak awal lagi, kami tidak akan bekerjasama dengan PH.

“Itu pendirian parti kita sejak dulu lagi.. atas tujuan apa sekalipun, unity ke, apa.. semua sekali kita tetap tidak bersetuju,” katanya.

Terdahulu, beliau dan Pengerusi PH Datuk Seri Anwar Ibrahim menghadap Al-Sultan Abdullah di Istana Negara hampir sejam.

Muhyiddin berkata, beliau juga telah menandatangani ruang ‘tidak setuju’ yang tertera atas dokumen yang berkaitan dengan penubuhan kerajaan.

“Jadi saya diminta untuk menandatangani dokumen yang minta kalau kami bersetuju, saya tandatangan tapi (saya) jawab atas (ruang) tidak bersetuju,” kata Muhyiddin.

Sementara itu Muhyiddin mendakwa PN telah menghantar 115 Surat Akuan Bersumpah Ahli Parlimen secara dalam talian untuk membentuk kerajaan baharu kepada Istana Negara semalam.

Katanya beliau juga telah menerima dokumen pengesahan daripada Setiausaha Sulit Al-Sultan Abdullah, Kol Datuk Nazim Mohd Alim bahawa dokumen (surat akuan) telah diterima.

“Jadi sebab itu kami yakin kami sewajarnya boleh bentuk kerajaan, tapi maklumlah, bila saya menghadap tadi, dikatakan ia tidak mencukupi, jadi saya tidak tahu apa sebab-sebab sebaliknya, tapi buktinya di sini,” katanya sambil menunjukkan sebuah fail warna jernih yang mengandungi kesemua dokumen berkenaan.

Kemelut politik negara pasca Pilihan Raya Umum ke-15 memasuki hari ketiga hari ini selepas keputusan pilihan raya menunjukkan tiada mana-mana parti politik meraih majoriti mudah 112 kerusi Parlimen untuk membentuk kerajaan baharu. – BERNAMA


Lapan ADUN BN, dua PH angkat sumpah Exco Pahang

PEKAN: Anak bekas Perdana Menteri, Datuk Mohamad Nizar Mohd Najib hari ini antara 10 Ahli Dewan Undangan Negeri (ADUN) Pahang yang mengangkat sumpah jawatan sebagai Ahli Majlis Mesyuarat Kerajaan Negeri (Exco) di Istana Abu Bakar di sini hari ini.

Mohamad Nizar yang juga ADUN Peramu Jaya adalah antara lapan ADUN UMNO mewakili Barisan Nasional (BN) dilantik sebagai Exco manakala wakil Pakatan Harapan (PH) dilantik masing-masing seorang daripada PKR dan DAP.

Istiadat Pengurniaan Surat Cara Pelantikan dan Mengangkat Sumpah Jawatan berlangsung di hadapan Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah turut berkenan berangkat ke majlis santapan yang berlangsung usai istiadat berkenaan.

Turut berangkat ialah Tengku Arif Bendahara Tengku Muhammad Iskandar Ri’ayatuddin Shah. Hadir sama Menteri Besar, Datuk Seri Wan Rosdy Wan Ismail dan Setiausaha Kerajaan Pahang, Datuk Seri Dr Sallehuddin Ishak.

Mohamad Nizar juga adalah empat muka baharu diketengahkan BN pada Pilihan Raya Umum ke-15 (PRU15) yang dilantik sebagai Exco, selain Fadzli Mohamad Kamal ADUN Dong, Datuk Johari Harun (Pelangai) dan Datuk Sabariah Saidan (Guai).

Turut dilantik menganggotai Exco ialah Razali Kassim (Muadzam Shah) manakala tiga lagi pernah menganggotai barisan Exco pada penggal lepas iaitu Datuk Seri Mohd Soffi Abdul Razak (Benta), Datuk Seri Syed Ibrahim Syed Ahmad (Kerdau) dan Datuk Mohammad Fakhruddin Mohd Ariff (Bebar).

ADUN PKR yang dilantik pula ialah Sim Chon Siang (Teruntum) manakala Leong Yu Man (Triang) mewakili DAP.

BN dan PH bersetuju membentuk kerajaan negeri Pahang selepas keputusan PRU15 menyaksikan buat pertama kali dalam sejarah, Dewan Undangan Negeri (DUN) Pahang tergantung selepas tiada parti memperoleh majoriti mudah 22 kerusi untuk membentuk kerajaan negeri.

Pada PRU15, BN memperoleh 16 kerusi, ketinggalan satu daripada Perikatan Nasional (PN) manakala PH mendapat lapan kerusi DUN.

DUN Pahang terdiri daripada 42 kerusi, namun proses pengundian bagi DUN Tioman telah ditangguhkan kepada 7 Disember ini berikutan kematian calon PN Md Yunus Ramli, 61, pada 3.30 pagi, hari pengundian 19 November lepas, dipercayai akibat serangan jantung.

Bagaimanapun, apa-apa jua keputusan DUN Tioman masih tidak membolehkan mana-mana blok politik memperoleh majoriti mudah. – BERNAMA


Ketepikan masalah, perbezaan, pastikan calon BN menang – Ismail Sabri

Beliau berkata, setiap perkara dan keputusan dibuat dengan pertimbangan untuk parti, justeru tugas setiap ahli parti adalah untuk bekerjasama dan saling menyokong bagi memastikan kemenangan BN pada pilihan raya yang dihadapi.

“Setiap kali PRU (pilihan raya umum) atau PRN (pilihan raya negeri) dan PRK (pilihan raya kecil) akan berlaku dan timbul masalah (tidak setuju dengan calon pilihan parti) di bahagian atau Parlimen… itu biasa. Tidak semua (nama yang dicadang sebagai calon) akan bertanding (dipilih sebagai calon).

“Walaupun semua layak, tapi yang terpilih hanya seorang. Yang penting ialah sesiapa yang terpilih (menjadi calon) adalah mewakili BN dan kita sebagai ahli, tugasnya adalah untuk memastikan kemenangan parti,” kata Ismail Sabri, yang juga Naib Presiden UMNO .

Beliau berkata demikian kepada pemberita selepas meninjau persiapan jentera pilihan raya BN di Bilik Gerakan BN Parlimen Bera, di sini hari ini.

Sebelum ini, timbul masalah dan rasa tidak puas hati dalam kalangan pemimpin UMNO dan parti komponen BN yang tidak bersetuju dengan senarai calon diumumkan untuk mewakili parti pada PRU15, selain  terdapat penyandang yang telah digugurkan dilaporkan akan tetap bertanding walaupun tidak mewakili BN.

Dalam perkembangan berkaitan, Ismail Sabri yang juga penyandang Parlimen Bera menasihatkan ahli dan penyokong semua parti yang akan hadir pada proses penamaan calon esok, supaya menjaga disiplin serta tidak melakukan perbuatan provokasi.

“Esok ramai yang akan hadir untuk menyokong calon dan wakil masing-masing… jaga disiplin, keselamatan dan elak provokasi. Kita mahu proses pilihan raya yang harmoni,” kata beliau.

Pada PRU15, Ismail Sabri yang akan mempertahankan kerusi disandangnya sejak 2004 dijangka berdepan saingan daripada calon Pakatan Harapan (PH) Abas Awang dan Perikatan Nasional (PN) Asmawi Harun, berdasarkan pengumuman calon yang dibuat oleh parti terlibat sebelum ini.

Pada pilihan raya umum 2018, Ismail Sabri menang dengan majoriti 2,311 undi, menewaskan calon PKR, Zakaria Abdul Hamid yang memperoleh 18,449 undi manakala calon PAS, Musaniff Ab Rahman mendapat 8,096 undi.


Wanita mengaku tidak bersalah sedia klinik pergigian tidak sah

Intan Nazirah Mohd Rofi, 20, selaku orang kena saman (OKS) membuat pengakuan itu di hadapan Hakim Maimoonah Aid bagi menukar pengakuan bersalah yang dibuatnya pada prosiding sebelum ini.

Pada 27 Januari lepas, OKS mengaku bersalah terhadap dua pertuduhan itu, menyebabkan mahkamah menetapkan hari ini untuk fakta dan hukuman.

OKS didakwa melakukan dua kesalahan itu pada 9 malam, 14 September lepas di sebuah premis di Kampung Pak Mahat di sini.

Bagi kesalahan menyediakan klinik pergigian tidak berdaftar, OKS didakwa di bawah Seksyen 4(1) Akta Kemudahan dan Perkhidmatan Jagaan Kesihatan Swasta 1998 manakala pertuduhan menjalankan amalan pergigian tidak sah dibuat mengikut Seksyen 62(1) Akta Pergigian 2018.

Setiap pertuduhan itu memperuntukkan hukuman denda tidak melebihi RM300,000 atau penjara sehingga enam tahun atau kedua-duanya, jika sabit kesalahan.

Berdasarkan pengakuan baharu OKS hari ini, Maimoonah menetapkan 24 Februari ini sebagai sebutan semula kes.

Pada prosiding itu, pendakwaan dikendalikan Pegawai Pendakwa Kementerian Kesihatan Malaysia (KKM) Haznita Zainal Abidin manakala peguam Muhamad Saifuldin Ab Rahman menyebut bagi pihak Ghazali Ismail yang mewakili OKS. – BERNAMA


Arahan penutupan tempat perkhemahan, hutan rekreasi masih berkuat kuasa – JPNS

SHAH ALAM: Jabatan Perhutanan Negeri Selangor (JPNS) memaklumkan arahan penutupan semua tempat perkelahan, perkhemahan serta hutan rekreasi di bawah pengurusan jabatan itu masih berkuat kuasa sehingga ke suatu tempoh yang akan dimaklumkan kelak.

Pengarahnya, Datuk Ahmad Fadzil Abdul Majid berkata, larangan itu susulan arahan penutupan semua tempat perkelahan dan perkhemahan di Selangor, yang dikeluarkan Pejabat Setiausaha Kerajaan Selangor pada 17 Disember lepas susulan cuaca buruk dan musim tengkujuh.

Beliau berkata, mereka yang didapati bersalah melanggar arahan itu boleh didenda sehingga RM30,000 atau penjara tidak melebihi lima tahun atau kedua-duanya.

Selain itu, JPNS turut mengeluarkan Notis Arahan Penutupan Operasi di semua kawasan hutan rekreasi di bawah pengurusannya.

“Notis ini dikeluarkan sejak Oktober lepas dan masih berkuat kuasa sehingga ke suatu tempoh yang akan dimaklumkan kelak.

“Notis ini juga selaras dengan Seksyen 47 Enakmen (Pemakaian) Akta Perhutanan Negeri Selangor 1985 (Pindaan 2018) iaitu mengenai larangan mana-mana individu memasuki hutan simpan kekal tanpa permit yang sah,” katanya dalam kenyataan. – BERNAMA


Saman Malaysiakini, Awani: Pemuda UMNO sudah hubungi PM

KUALA LUMPUR: Pemuda UMNO memberitahu sudah berbincang dengan Presiden parti yang juga Perdana Menteri, untuk memulakan saman fitnah terhadap dua agensi media, hari ini berhubung dakwaan tidak berasas terhadap hasil Mesyuarat Biro Politik UMNO, di Pusat Dagangan Putra (WTC), Isnin lalu.

Ketuanya, Datuk Dr Asyraf Wajdi Dusuki menyifatkan, dakwaan yang dibangkitkan oleh Malaysiakini dan Awani hanya sekadar menerbitkan kenyataan daripada sumber tidak sahih.

Dakwanya, artikel penerbitan daripada agensi media itu bukan sahaja tidak bertanggungjawab dan tidak beretika, tetapi mencetuskan persepsi negatif terhadap kepimpinan parti berusia 76 tahun berkenaan.

“Selaku Ketua Pergerakan Pemuda UMNO Malaysia, saya berada dalam Mesyuarat Biro Politik UMNO dari awal hingga akhir.

“Apa yang dilaporkan oleh Malaysiakini kononnya mesyuarat memberi kata dua kepada Perdana Menteri (Datuk Seri Ismail Sabri Yaakob) sama ada untuk membubarkan Parlimen atau dipecat adalah fitnah dan berniat jahat untuk mencipta persepsi negatif terhadap UMNO.

“Begitu juga dengan Awani yang turut membuat berita fitnah tempoh hari, kononnya Mesyuarat Ketua-Ketua Bahagian UMNO ada mendesak untuk PM campur tangan dalam keputusan Mahkamah Persekutuan berkenaan SRC International,” katanya menerusi hantaran di Facebooknya, hari ini.

Katanya, Malaysiakini dan Awani seharusnya mendapatkan atau memetik sumber yang sahih bukan hanya sekadar menyatakan ‘sumber dalaman’ yang tidak berasas hingga mencetuskan persepsi negatif.

Justeru, dalam hantaran sama katanya, sudah menghubungi Presiden UMNO dan berbincang dengan peguam parti untuk memulakan tindakan saman ke atas Malaysiakini dan Awani hari ini.

Author

Fhatihah Zakinan

View all posts

View all posts


Proses bedah siasat empat mangsa tanah runtuh selesai – Polis

BATANG KALI: Proses bedah siasat melibatkan empat mangsa korban tanah runtuh di tapak perkhemahan Father’s Organic Farm yang ditemui semalam, telah selesai.

Ketua Polis Hulu Selangor, Supt Suffian Abdullah berkata, mayat kempat-empat mangsa insiden berkenaan juga telah dituntut waris.

“Buat masa ini nama mangsa tidak boleh didedahkan kerana siasatan masih dibuat,” katanya dalam kenyataan malam ini.

Beliau berkata, operasi mencari dan menyelamat (SAR) seorang lagi mangsa terakhir, yang bersambung pada pukul 8 pagi tadi, masih belum menemui sebarang petunjuk positif.

SAR itu disertai 97 pegawai dan anggota diketuai Jabatan Bomba dan Penyelamat Malaysia dan dibantu polis, Angkatan Tentera Malaysia dan Angkatan Pertahanan Awam, dengan usaha pengesanan turut dibantu sembilan ekor anjing pengesan K9, katanya.

Tragedi tanah runtuh berlaku pada 2.42 pagi Jumaat lepas, 16 Disember itu setakat ini menyaksikan 61 selamat, 30 nyawa terkorban manakala seorang lagi masih hilang daripada keseluruhan 92 mangsa yang dilaporkan terbabit.

Suffian berkata sebanyak 11 jentera berat juga digunakan di lokasi pencarian untuk mengesan mangsa terakhir. – BERNAMA


MOSTI terajui Space Tech Nexus di LIMA 2023

CYBERJAYA: Empat perancangan strategik sektor angkasa direncana ke arah pertumbuhan industri sejajar dengan pelaksanaan Dasar Angkasa Negara (DAN) 2030.

Menteri Sains, Teknologi dan Inovasi, Chang Lih Kang berkata, ia dikoordinasikan menerusi Jawatankuasa Angkasa Kebangsaan (JANGKA) dengan penglibatan kementerian dan agensi berkaitan dasar tersebut.

“Objektif utama JANGKA adalah bagi memastikan pembangunan sektor angkasa dapat dilaksanakan dengan terancang dan lebih berkesan serta memberi pulangan besar kepada negara dalam aspek penjanaan ilmu baharu, penerokaan saintifik, penjanaan kekayaan, kesejahteraan masyarakat dan keselamatan serta kedaulatan negara.

“Antara perancangan strategik sektor angkasa yang direncanakan ke arah pertumbuhan industri angkasa negara adalah Pelan Tindakan Dasar Angkasa Negara 2030: Malaysia Space Exploration 2030, Pelan Strategik Industri Angkasa 2030, Akta Strategik Industri Angkasa 2030, serta penglibatan MOSTI melalui MYSA dalam LIMA’23 sebagai peneraju Space Tech Nexus,” katanya.

Justeru, penglibatan MOSTI dalam LIMA’23 akan memberi peluang kepada orang ramai untuk lebih mendekati teknologi angkasa.

Pelbagai aktiviti dan pameran-pameran berkaitan teknologi angkasa akan dibuka bersempena penglibatan MOSTI melalui MYSA sebagai peneraju SpaceTech Nexus seperti Blueprint Launching, Pavilion & Booth dan sebagainya.

Bagi peminat berkaitan angkasa lepas, jangan lepaskan peluang untuk berkunjung ke pameran-pameran yang bakal diadakan di Mahsuri International Exhibition Centre dari tarikh 23 hingga 27 Mei 2023.

Oleh: AIN JAPRI (Pelatih USM)

Author

Media Variasi

View all posts

View all posts


Wanita lepas gian dadah di rumah kosong Ampang

KUALA LUMPUR: Seorang wanita ditahan kerana menceroboh kediaman dalam proses untuk disewakan di Taman Ukay Perdana, Ampang dekat sini pada Selasa, dipercayai untuk dijadikan tempat melepaskan gian dadah.

Kegiatan wanita berusia 34 tahun itu disedari selepas seorang pegawai hartanah bersama rakan sekerja dari syarikat perumahan membuat lawatan dan semakan unit kediaman kosong untuk disewa kira-kira jam 11 pagi.

Sebaik masuk ke rumah itu, mereka mendapati seorang lelaki bersama seorang wanita berada dalam rumah berkenaan sebelum cuba melarikan diri.

Suspek lelaki sempat meloloskan diri, namun suspek wanita ditangkap dan diserahkan kepada polis dari Balai Polis Taman Melawati untuk siasatan.

Ketua Polis Daerah Ampang Jaya, Asisten Komisioner Mohd Azam Ismail, berkata ujian air kencing mendapati wanita itu positif dadah jenis methamphetamine.

“Suspek mempunyai tiga rekod lampau iaitu satu kes jenayah dan dua kesalahan penagihan dadah.

Usaha mengesan suspek lelaki yang masih bebas masih dijalankan,” katanya dalam kenyataan pada Khamis.

Katanya, wanita itu direman tiga hari sehingga Jumaat dan kes disiasat mengikut Seksyen 448 Kanun Keseksaan kerana melakukan pencerobohan rumah dan Seksyen 15 (1)(a) Akta Dadah Berbahaya 1952, iaitu memasukkan dadah ke dalam badan.

Author

Fazleen Safina Abd Jamil

View all posts

View all posts


FAMA anjur jualan beras mulai esok di enam ‘outlet’ di Negeri Sembilan

JELEBU: FAMA akan mengadakan jualan beras putih tempatan di enam outletnya di Negeri Sembilan, bermula esok.

Pengerusi Jawatankuasa Bertindak Pertanian, Keterjaminan Makanan dan Kos Sara Hidup negeri, Datuk Seri Jalaluddin Alias berkata enam outlet itu adalah di Pusat Operasi FAMA Senawang, Pusat Operasi FAMA Seremban, Pusat Operasi FAMA Jelebu, Pusat Operasi FAMA Kuala Pilah dan Pasar Tani Keluarga Malaysia (PTKM) Palong.

“Jualan bermula dari jam 8 pagi hingga 6 petang, Isnin hingga Jumaat.

“Bagaimana orang ramai diingatkan membeli mengikut keperluan semasa dan tidak membuat pembelian panik bagi kesejahteraan semua pihak,” katanya ketika dihubungi.

Jalaluddin berkata, bekalan beras tempatan untuk Negeri Sembilan dan Jelebu khususnya akan diuruskan sebaiknya bagi memenuhi keperluan rakyat.

“Bermula hari ini bekalan beras tempatan akan dibekalkan oleh FAMA ke Negeri Sembilan sebanyak 20 metrik tan dan Jelebu akan menerima sebanyak 3.5 metrik tan manakala harga jualan adalah RM26/10 kilogram.

“Bekalan ini akan ditambah dari masa ke semasa untuk memenuhi keperluan harian penduduk,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


DUN Kedah dijangka bubar selepas 18 Jun – Muhammad Sanusi

ALOR SETAR: Menteri Besar Kedah, Datuk Seri Muhammad Sanusi Md Nor memberi bayangan bahawa Dewan Undangan Negeri (DUN) Kedah akan dibubarkan selepas pertengahan Jun depan bagi membolehkan Pilihan Raya Negeri (PRN) diadakan.

Muhammad Sanusi berkata, beberapa faktor termasuk bulan Ramadan, sambutan Aidilfitri, tempoh ibadah haji serta sambutan Aidiladha menyebabkan pihaknya berpandangan DUN Kedah tidak sesuai dibubarkan ketika ini.

“Seperti saya pernah sebut, bulan tiga (Mac) dengan bulan empat (April) puasa dan raya… lepas tu orang pergi haji (kena) tunggu orang balik (dari) haji, (dan) yang penting di Kedah ini pada 18 Jun ada (sambutan) keputeraan Tuanku Sultan Kedah, lepas itu baru boleh buat apa yang patut,” katanya.

Beliau berkata demikan ketika ditanya pemberita mengenai jangkaan tarikh pembubaran DUN Kedah bagi membolehkan PRN diadakan, selepas menghadiri majlis sambutan Tahun Baharu Cina peringkat Kedah di sini malam tadi.

Mengulas lanjut, Muhammad Sanusi berkata, PAS telah membuat keputusan untuk menentukan sendiri tarikh pembubaran DUN di tiga negeri yang ditadbir iaitu Kedah, Kelantan dan Terengganu tanpa melibatkan perbincangan dengan tiga negeri yang ditadbir Pakatan Harapan (PH).

Bagaimanapun, Muhammad Sanusi yang juga Pengarah Pilihan Raya PAS Pusat berkata, beliau berharap negeri-negeri ditadbir PH iaitu Pulau Pinang, Selangor dan Negeri Sembilan dapat membubarkan DUN masing-masing bersama tiga negeri PAS supaya PRN serentak di kesemua negeri dapat diadakan.

“Perbincangan secara tidak rasmi dengan negeri lain ada, macam saya tanya Menteri Besar Negeri Sembilan (Datuk Seri Aminuddin Harun), bukan dia sengaja nak bubar DUN pada Mei tetapi 1 Jun DUN terbubar sendiri.

“Jadi mahu tidak mahu dia kena bubar pada bulan Mei atau selewat-lewatnya 31 Mei. Jadi kalau nak disekalikan PRN kena buat dalam tempoh 60 hari, jadi negeri-negeri lain dalam tempoh itulah antara 1 Jun hingga 31 Julai. Secara tak rasminya macam itulah,” katanya. – BERNAMA


‘Tak masuk akal!’ – Laki bini sumbat tilam dalam ‘dryer’ di kedai dobi undang kecaman

CYBERJAYA: Tular sebuah video di media sosial menyaksikan tindakan dua individu dipercayai suami isteri, gigih menyumbat sebuah tilam bersaiz single ke dalam mesin pengering di sebuah kedai.

Perbuatan yang disifatkan tidak masuk akal itu nyata mengundang kecaman netizen.

“I cannot brain orang macam ni… baik ko je masuk terus dalam tu,” tulis individu yang berkongsi video berkenaan di aplikasi X.

Menerusi video sama, kelihatan pasangan itu sedang menggulung sebuah tilam sebelum cuba memasukkan ke dalam mesin pengering.

Namun begitu, disebabkan saiz terlalu besar menyebabkan tilam terbabit tidak dapat masuk sepenuhnya sehinggakan wanita terbabit menggaru kepalanya sendiri.

Menjengah di ruangan komen, rata-rata netizen mempersoalkan tindakan pasangan suami isteri yang disifatkan tidak wajar dan memalukan.

“Garu kepala pulak? ya Allah. Dimana akal dan fikiran kau siak. Sah-sah la memang tak boleh masuk. Asbol!,” selar netizen.

“Kau dah masukkan pastu mcm garu kepala, memang tak muatlah citer dia. Agaknya dia pk (fikir) apa eh?” soal netizen.

“Tak sangka ada jugak manusia sampai ke tahap ni akalnya… Melayu pulak tu… kalau mesin tu boleh ckp, dah lama kena maki 2 ekor ni,” kecam netizen.

Author

Nurul Ain Japri

View all posts

View all posts


Jangan jadikan isu agama sebagai polemik, perbalahan politik – Agong

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar seluruh rakyat Malaysia tidak menjadikan isu agama sebagai polemik dan perbalahan politik.

Al-Sultan Abdullah bertitah, semua pihak perlu menghormati kedudukan agama Islam sebagai agama Persekutuan seperti yang dinyatakan dalam Perkara 3 Perlembagaan Persekutuan dan kedudukan Raja-Raja Melayu sebagai Ketua Agama Islam.

“Namun demikian, agama-agama lain masih boleh diamalkan dengan aman dan damai. Semangat penuh toleransi rakyat Malaysia dalam kemajmukan yang ada sebenarnya adalah asas kekuatan utama negara.

“Justeru bagi membina sebuah negara yang gagah perkasa, maju jaya, berwibawa dan bermaruah, kita semua hendaklah membuang agenda retorik perpecahan dan sebaliknya bersatu hati untuk mengemudi negara ke arah pembentukan masa hadapan yang lebih baik,” titah Seri Paduka sempena sambutan Ulang Tahun Hari Keputeraan Rasmi Baginda yang disiarkan melalui televisyen tempatan malam tadi.

Al-Sultan Abdullah menzahirkan kesyukuran ke hadrat Ilahi kerana ini adalah tahun kelima Seri Paduka dan Raja Permaisuri Agong Tunku Hajah Azizah Aminah Maimunah Iskandariah menyambut hari yang penuh bermakna itu bersama rakyat Malaysia.

Al-Sultan Abdullah ditabalkan sebagai Yang di-Pertuan Agong Ke-16 pada 30 Julai 2019.

Seri Paduka turut menzahirkan rasa bersyukur kerana Hari Keputeraan Rasmi Baginda disambut dalam suasana landskap negara yang stabil dan sentosa.

“Pada tahun yang lalu, Pilihan Raya Umum yang ke-15 dan proses pembentukan Kerajaan Persekutuan telah berlangsung dengan penuh lancar serta dalam suasana yang aman dan damai.

“Ini adalah bukti jelas bahawa amalan demokrasi yang diamalkan semenjak tujuh dekad yang lalu masih kekal subur di negara ini. Amalan demokrasi ini hendaklah terus menjadi asas kepada kestabilan dan keharmonian negara,” titah baginda.

Seri Paduka bertitah, Malaysia mempunyai potensi yang sangat besar untuk menjadi negara yang maju dan disegani memandangkan ia dilimpahi dengan nikmat keamanan, kepelbagaian sumber dan modal insan berkualiti serta mempunyai semangat juang yang tinggi.

Yang di-Pertuan Agong bertitah, kekuatan utama negara ini adalah rakyatnya yang amat mencintai kedamaian, keharmonian dan kesatuan dalam kehidupan seharian serta menerima kemajmukan yang wujud dengan penuh toleran.

Baginda bertitah, rakyat Malaysia juga telah sekian lama berjaya mencipta nama di persada dunia dalam pelbagai bidang termasuk dalam mencorak landskap geopolitik serantau dan global.

Selain itu, Al-Sultan Abdullah dan Raja Permaisuri Agong menzahirkan penghargaan atas ucapan tahniah, ingatan serta doa yang telah dipersembahkan yang menjadi kekuatan baginda untuk terus memayungi rakyat Malaysia dengan adil dan saksama.

Mengakhiri titah, Seri Paduka merakamkan ucapan terima kasih kepada kerajaan, anggota pentadbiran, penjawat awam dan anggota pasukan keselamatan yang menyumbang kepada kesejahteraan serta keamanan negara.

“Beta ingin mengajak barisan kepemimpinan negara untuk terus berkhidmat setulus hati, dan meningkatkan usaha membentuk sistem pentadbiran negara yang cekap, mesra rakyat dan berintegriti demi membela masa hadapan rakyat beta dan negara yang bertuah ini.

“Marilah sama-sama kita berdoa semoga rakyat Malaysia dan negara yang kita cintai ini akan terus kekal aman dan makmur serta sentiasa berada di bawah perlindungan Allah subhanahu wataala serta dijauhi daripada musibah dan bala bencana,” titah baginda. – BERNAMA


Kadar diskaun khas untuk pengusaha Menu Rahmah – PM

PUTRAJAYA: Kadar diskaun khas harga barangan mentah akan diberikan kepada pengusaha menu Rahmah bagi memastikan kelestarian inisiatif itu, kata Perdana Menteri Datuk Seri Anwar Ibrahim.

Beliau yang juga Menteri Kewangan berkata, kerajaan dengan usaha sama pasar raya terpilih bersetuju untuk menawarkan harga barangan mentah seperti ayam, bawang, barang asas makanan bagi keperluan pengusaha menu Rahmah pada kadar diskaun khas.

“Melalui ikhtiar ini, diharapkan dapat memberi kelegaan kepada para pengusaha dan seterusnya memastikan kelangsungan pelaksanaan menu Rahmah yang telah memberikan manfaat besar khususnya kepada rakyat yang kurang berkemampuan,” kata beliau pada sidang media di sini hari ini.

Anwar berkata, kerajaan amat menghargai sumbangan pengusaha menu Rahmah yang sama-sama menjayakan aspirasi MADANI untuk mengurangkan beban kos sara hidup rakyat.

“Pada masa yang sama, kerajaan turut cakna dan prihatin dengan kos pengeluaran yang perlu ditanggung pengusaha bagi mendapatkan bekalan bahan mentah,” kata beliau.

Kerajaan menerusi Kementerian Perdagangan Dalam Negeri dan Kos Sara Hidup melancarkan inisiatif menu Rahmah bagi membantu mengurangkan beban kos sara hidup rakyat terutamanya golongan miskin.

Sementara itu Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, pelaksanaan insentif khas kepada pengusaha menu Rahmah melalui pemberian diskaun khas di pasar raya terpilih akan bermula pertengahan bulan depan.

“Kementerian yakin melalui insentif khas ini, pengusaha-pengusaha menu RAHMAH dapat terus menyediakan menu RAHMAH kepada pengguna secara berterusan untuk jangka masa yang lebih panjang.

“Insentif ini juga dijangka akan menggalakkan lagi lebih ramai pengusaha restoran menyertai inisiatif menu RAHMAH,” katanya dalam kenyataan hari ini.

Sehingga 15 April (2023), sebanyak 1,706 pengusaha menu RAHMAH telah mendaftar di portal Menu RAHMAH dengan penyediaan menu makanan yang seimbang dan berkhasiat pada harga di bawah RM5.

Salahuddin berkata, kementerian menyeru lebih ramai pengusaha untuk menyertai inisiatif menu Rahmah dengan mendaftar di portal, http://menurahmah.kpdn.gov.my, untuk mendapatkan inisiatif istimewa itu.

Beliau berkata, Kementerian Perdagangan Dalam Negeri dan Kos Sara Hidup (KPDN) akan memperluaskan insentif diskaun khas pengusaha menu Rahmah kepada pembekal-pembekal bahan mentah melalui sesi libat urus yang akan diadakan dalam masa terdekat. – BERNAMA


Pemerkasaan pengangkutan awam perlu bagi atasi isu kesesakan – Anwar

KUALA LUMPUR: Pemerkasaan pengangkutan awam amat diperlukan dalam mengatasi kesesakan lalu lintas, yang dilihat telah menjejaskan produktiviti pekerja sekali gus merugikan negara.

Perdana Menteri, Datuk Seri Anwar Ibrahim berkata, kesesakan itu menyebabkan golongan pekerja kehilangan banyak masa hanya untuk ke pejabat dan ia sangat merugikan.

“Soal pengangkutan awam dan kesesakan lalu lintas itu akan menimbulkan soal produktiviti (dan) produktiviti negara akan terjejas, kerana kesesakan masa yang diambil pekerja untuk ke tempat kerja. Satu kajian menarik yang saya lihat di Bangkok beberapa tahun lalu menunjukkan, beberapa bilion dolar hilang dari sudut produktiviti semata-mata kerana kesesakan yang parah.

“Sebab itu jawapannya apa?, jawapannya ialah pengangkutan awam… jadi MOT (Kementerian Pengangkutan) juga sedang siapkan satu kerangka dan strategi pengangkutan awam yang lebih menyeluruh, dan akan dibentang pada Jemaah Menteri dan boleh dilaksana mengikut peringkat,” katanya di sini hari ini.

Beliau berkata  demikian dalam ucapan ketika Majlis Pelancaran Transit Aliran Massa Fasa Dua (MRT2)  Laluan Putrajaya di Depoh MRT Serdang, yang turut dihadiri Menteri Pengangkutan, Anthony Loke; Menteri Dalam Negeri, Datuk Seri Saifuddin Nasution Ismail; Menteri Pembangunan Kerajaan Tempatan, Nga Kor Ming dan Menteri Besar Selangor, Datuk Seri Amirudin Shari.

Dalam pada itu, Anwar mahu setiap projek yang dilaksanakan mengutamakan aspek penyelenggaraan yang telus tanpa sebarang ketirisan dan rasuah, seterusnya membolehkan dapatan kos yang lebih kompetitif.

“Kenapa saya tekankan begini, kerana MOT dan aspek pengangkutan awam yang strategik akan menelan belanja yang tinggi, contohnya kos MRT laluan Putrajaya, kosnya cecah bilion ringgit.

“Tapi kalau diuruskan dengan baik dan telus, ia boleh dijimatkan dan kita boleh manfaatkan dana itu untuk membangunkan projek kecil yang lain,” katanya.

Beliau berkata penegasan itu selari dengan apa yang ditekankan oleh Kerajaan Perpaduan menerusi konsep Malaysia MADANI, yang mementingkan tadbir urus yang baik.

Sementara itu, Perdana Menteri ketika ditemui selepas mencuba laluan MRT laluan Putrajaya yang baharu, menzahirkan rasa berpuas hati dengan tahap pengurusan, pemantauan dan pengurusan kebersihan di sepanjang laluan berkenaan.

“Harap pengguna bagi kerjasama pastikan kebersihan dan penggunaan fasiliti dengan baik,” katanya. – BERNAMA


Akhyar Rashid sangat puas hati ledak dua gol dalam dua perlawanan

ISKANDAR PUTERI: Pemain sayap negara, Muhammad Akhyar Abdul Rashid amat berpuas hati selepas meledak dua gol dalam dua kemenangan penting skuad Harimau Malaya pada jendela perlawanan antarabangsa Persekutuan Bolasepak Antarabangsa (FIFA) di sini bulan ini.

Akhyar berkata, rasa puas itu disebabkan beliau jarang mendapat peluang beraksi sekali gus tidak berpeluang menampilkan potensi sebenar yang dimiliki.

“Bagi saya untuk dua perlawanan ini, disebabkan saya jarang dapat main (jadi) saya puas hati sangat kerana dua gol dalam dua perlawanan. Untuk perlawanan berikutnya saya akan buat lebih baik, saya tak rasa bermain dengan sangat baik dalam dua perlawanan ini tetapi saya cuba buat apa yang terdaya.

“Saya terharu, terima kasih kepada keseluruhan pasukan kerana berikan dorongan walaupun saya jarang dapat bermain, itu lah yang saya boleh buat, saya bagi 100 peratus dalam permainan,” katanya ketika ditemui selepas aksi persahabatan antarabangsa Tier 1 menentang Hong Kong di sini malam tadi.

Pada aksi tersebut, pemain Johor Darul Ta’zim (JDT) berusia 24 tahun itu mencetak nama sebagai seorang daripada penjaring selain Mohamad Faisal Abdul Halim untuk membantu Malaysia merakam kemenangan 2-0.

Bekas pemain Kedah itu sebelum ini muncul wira pasukan negara yang menewaskan Turkmenistan 1-0 selepas meledak gol kemenangan di venue sama, Khamis lepas.

Mengulas mengenai tahap kecergasannya serta keupayaan mengekalkan rentak setiap kali dipanggil menyarung jersi negara di sebalik jarang beraksi, Akhyar berkata, antara rahsianya ialah menjaga makan dan minum, selain beliau mengakui minit permainan faktor beliau tidak begitu cergas.

“Saya jaga makan dan minum, saya tidak cukup cergas disebabkan tidak cukup minit (permainan) tetapi saya cuba buat yang bagus dalam latihan,” katanya.

Beliau berkata situasi dihadapinya ketika ini sama sekali tidak mematahkan semangatnya.

Muhammad Akhyar belum berjaya menembusi kesebelasan utama JDT dalam lima perlawanan Liga Super 2023 setakat ini dengan hanya diturunkan sebagai pemain gantian dalam dua kemenangan Harimau Selatan masing-masing ke atas Negeri Sembilan dan Kelantan. – BERNAMA


Pelantikan Ahmad Zahid dibuat berdasarkan hierarki parti – Ahmad Maslan

ROMPIN: Pelantikan Presiden UMNO, Datuk Seri Dr Ahmad Zahid Hamidi sebagai Timbalan Perdana Menteri bukan berunsurkan kepentingan politik, tetapi dibuat dengan mengambil kira kedudukannya dalam hierarki parti.

Setiausaha Agung UMNO, Datuk Seri Ahmad Maslan berkata, pelantikan Ahmad Zahid ke jawatan kedua tertinggi negara itu juga, bertujuan memberikan kestabilan kepada Kerajaan Perpaduan yang telah dibentuk selepas tiada parti memperolehi majoriti mudah 112 di Dewan Rakyat.

“Tidak pernah satu Kabinet pun yang tidak menerima kritikan… berapa banyak kali kita melihat ada satu perkara yang 100 peratus  sempurna. Mesti ada pihak yang tidak bersetuju di sana sini.

“Jika kita memberikan kepada orang lain selain Presiden (Ahmad Zahid), kestabilan itu agak tercabar. Kestabilan pertama dalam UMNO dan kedua dalam Kerajaan Perpaduan itu sendiri.

“Oleh itu kita ingin kestabilan dan mengikut hierarki parti satu perkara yang sesuai dibuat pada saat ini,” katanya kepada pemberita selepas menghadiri program ceramah di Kampung Pianggu di sini semalam.

Ahmad Zahid yang juga Pengerusi Barisan Nasional (BN) antara 27 jemaah Kabinet yang mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara semalam.

Selain Timbalan Perdana Menteri, Ahmad Zahid juga memegang portfolio Menteri Kemajuan Desa dan Wilayah.

Ditanya mengenai penerimaan parti terhadap keputusan barisan jemaah Kabinet, Ahmad berkata, maklum balas positif diterima daripada peringkat akar umbi parti.

“Kita sedar kita hanya ada 30 kerusi dan enam wakil (menjadi menteri) pada pandangan kita Alhamdulillah, walaupun kita meminta lebih. Kita tunggu senarai timbalan menteri pula,” katanya. – BERNAMA